Фото: Шароф Рашидов туманидаги туячилик фермасида оқ бўталоқлар дунёга келди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Фото: Шароф Рашидов туманидаги туячилик фермасида оқ бўталоқлар дунёга келди\nФото: Шароф Рашидов туманидаги туячилик фермасида оқ бўталоқлар дунёга келди\n30 март 2019 йил\nШароф Рашидов тумани «Олтинсой» СИУ ҳудудидаги «Турдибек» кўп тармоқли фермер хўжалиги деҳқончилик ва чорвачиликдан ташқари туячилик билан шуғулланади. Айни вақтда бу фермерликда 60 га яқин туя боқилмоқда.\nKun.uz сайтининг хабар беришича, ушбу фермер хўжалигида оқ тусли икки бўталоқ дунёга келди.\n«Ростини айтсам, ўзим ҳам уларнинг бу даражада оппоқ бўлишини тасаввур қилмаган эканман. Оқ туялар жуда камёб ҳисобланиб, ер юзидаги туяларнинг атиги 3 фоизини ташкил этар экан. Қадимда оқ туялардан фақатгина аслзодалар ва уларнинг оила аъзолари фойдаланган. Энг асосийси, оқ туялар оғир ва қора ишларга сира жалб этилмаган. Шунинг билан бир қаторда, улар оддий туялардан фарқли равишда анча қиммат нархда баҳоланади. Оқ бўталоқнинг туғилиши рамзий тарзда биз учун барака ва омаднинг келиши деб ҳисоблайман. Қадимдан оқ бўталоқлар туғилиши хосиятли ҳисобланган.\nБу ерда туристлар учун шароитлар яратмоқчимиз. Ташриф буюрувчилар нафақат шифо топишади, балки бемалол ферма ҳудудини айланиб, томоша қилишлари, бу ерда бир неча кун дам олишлари ҳам мумкин. Ниятларимиз катта, бу ерга келган ҳар бир меҳмон олам олам завқ олсин», дейди фермер хўжалиги раҳбари Абдукарим Холматов.\nБоғбон кейинги ҳосилни экспортга йўналтирмоқчи\nЖиззахдаги туя сути дардларга даво бўлмоқда\nЖиззахда уч нафар эгизак дунёга келди (фото)\nФоришлик ғаллакорлар 2250 тонналик хирмонни йиғишмоқда


Музокарада мамлакатларимиз ўртасидаги муносабатлар изчил ривожланиб, ўзаро ҳамкорлик кўлами барча соҳада кенгайиб бораётгани, бунда икки давлат раҳбарларининг учрашувларида эришилган келишувлар муҳим ҳуқуқий асос бўлиб хизмат қилаётгани алоҳида таъкидланди. Президентимиз Ислом Каримовнинг 2015 йил май ойида Корея Республикасига давлат ташрифи икки томонлама алоқаларни янги босқичга олиб чиқиб, ўзаро ҳамкорликни янада мустаҳкамлашга хизмат қилмоқда.\nЎзбекистон ва Жанубий Корея муносабатлари ўзаро ишонч ва ҳурмат, яқин дўстлик ва стратегик шерикликка асосланган. Икки давлат ўртасидаги алоқалар 2006 йилда имзоланган Стратегик шериклик тўғрисидаги қўшма декларация, 2014 йилда қабул қилинган Стратегик шерикликни янада ривожлантириш ва чуқурлаштириш тўғрисидаги қўшма декларация асосида тараққий этмоқда.\nУчрашувда Ўзбекистон — Жанубий Корея ҳамкорлигининг бугунги ҳолати ва истиқболига оид кенг кўламли масалалар муҳокама қилинди. Томонлар ўзаро савдо-иқтисодий ва сармоявий ҳамкорликни кенгайтириш масалалари юзасидан фикр алмаш-дилар.\nШу куни Ўзбекистон Республикаси ва Корея Республикаси Бош вазирлари Тошкентда Корейс маданияти ва санъати уйи қурилиши ишларининг бошланишига бағишланган -маросимда иштирок этди.\nМамлакатимизда истиқомат қилаётган барча миллат ва элат вакиллари қаторида корейс миллатига мансуб ватандошларимизнинг ҳам ўз миллий анъана ва қадриятларини асраб-авайлаши, бойитиши ҳамда келгуси авлодларга етказиши учун кенг имкониятлар яратилган. Корейс миллати вакиллари мамлакатимиз ижтимоий-сиёсий, иқтисодий ҳаётининг барча жабҳасида фаол иштирок этмоқда. Уларнинг Ўзбекистон Республикаси Олий Мажлиси Қонунчилик палатаси ва Сенатида, маҳаллий Кенгашларда, бошқарув органларида, иқтисодий-ижтимоий ҳаётнинг барча соҳасида фаолият юритаётгани, истиқлол йилларида 300 нафарга яқини мамлакатимизнинг давлат мукофотларига сазовор бўлгани бунинг яққол тасдиғидир.\n2017 йилда қуриб битказилиши мўлжалланаётган Корейс маданияти ва санъати уйи корейс халқининг бой маданияти ҳамда ўзига хос санъати, урф-одатлари ва анъаналарини сақлаш ҳамда тарғиб қилиш учун қулай замин яратади.\n— Президент Ислом Каримов ташаббуси билан Тошкентда Корейс маданияти ва санъати уйи барпо этилиши мамлакатингизда корейс миллатига мансуб фуқароларга кўрсатилаётган юксак эътибор ҳамда ғамхўрликнинг ёрқин ифодасидир, — деди Корея Республикаси Бош вазири Хван Гё Ан. — Мамлакатларимиз жуғрофий жиҳатдан бир-биридан узоқ бўлса-да, маданиятимиз ва анъаналаримиз ўхшаш, халқларимизнинг фазилатлари ҳамда мақсадлари муштарак. Жанубий Корея билан Ўзбекистон ўртасида 1992 йилда дипломатик алоқалар ўрнатилганидан сўнг қисқа фурсатда икки томонлама муносабатлар стратегик ҳамкорликнинг юксак даражасига кўтарилгани бизни жуда қувонтиради.\nМазкур даргоҳ ўзбек ва корейс халқларининг ўзаро дўстлик ришталарини янада -мустаҳкамлаш баробарида, мамлакатларимиз ўртасидаги маданий алоқаларнинг изчил ривожланишида ҳам катта аҳамият касб этади.\nМазкур рукндаги бошқа мақолалар: « Депутатлар соғлиқни сақлаш вазирининг ахборотини эшитдилар\tТашқи ишлар вазирлари кенгаши мажлисига бағишланди »


ТИВ Тулада ўлдирилган ўзбекистонлик аёлни ватанга олиб келишда кўмаклашади\nТИВ Тулада ўлдирилган ўзбекистонлик аёлни ватанга...\nКеча Россиянинг Тула вилояти Узловая шаҳридаги супермаркетда ишловчи ўзбекистонлик аёл ваҳшийларча пичоқлаб ўлдирилган эди. Ўзбекистон Республикаси ташқи ишлар вазирлиги ушбу ҳолат юзасидан баёнот берди.\n«2019-йилнинг 30-апрел куни бир қатор ОАВда Тула вилоятининг Узловая шаҳрида (Россия) Ўзбекистон фуқаросининг ўлдирилганлиги тўғрисида ахборот тарқалди. Мамлакатимизнинг Москва шаҳридаги Элчихонаси Консуллик бўлими томонидан олинган дастлабки маълумотларга кўра Россия Федерацияси Жиноят кодексининг 105-моддаси 1-қисмида (одам ўлдириш) кўзда тутилган жиноят аломатлари бўйича жиноят иши очилган. Мазкур қотилликни амалга оширганликда гумонланаётган 34 ёшли эркак қўлга олинган.\nКонсуллик-ҳуқуқий департаменти марҳуманинг оила аъзолари ва яқинларига ҳамдардлик изҳор этади ҳамда Элчихона Консуллик бўлими ушбу мудҳиш ҳодисани марҳуманинг жасадини Сурхондарё вилоятига олиб келишда кўмаклашиш мақсадида назоратда ушлаб турганини маълум қилади».\nРоссия қотиллик Тула


"Ажиб бир дунёсан" китоби, Илёс Юнусов\nМуаллифнинг мазкур қиссасида бизнинг «кеча»миз моҳирона баён этилади. Бугуннинг тафти билан қалбларга илиқлик улашилади.\nАсардан «Кундуз»имиз ва эртамиз қандай бўлиши ўзимизга боғлиқ экани ҳам англашилиб туради.\nКеча ва бугун сабоқлари келажак учун тамал тош бўлади. Нега? Қандай хулоса чиқариш ўзингизга ҳавола.


Сирдарёни кўрмабсиз... — 21asr.uz\nЛоф эмас, қирқ йил бўлди: ана шу катта трасса – Катта ўзбек тракти дейилармиди бир замонлар, йўлдан гоҳи жанубга, гоҳи Орол бўйлари, баъзан буюк жаҳонгир бобом мангу қўним топган Самарқанд ё Бухорои шариф томонларга бориб келаман. Ким айтади, қай биримиз шундоққина йўл устидаги Сирдарё аталмиш улкан ҳудуднинг бирор туман ё қишлоғини бир кунгина айланганмизми? Аксаримиз ёз чилласида Зомин ё Бахмалга салқинлаб келмоқ учун югурганмиз, Айдаркўл тарафларга отланганмиз. Сирдарё десалар... саратонда нафас олиб бўлмас, қаҳратон қишда эса совуқ уриб кетса ажабмас, деган беъмани тасаввурлар ҳамон айримларни чўчитиши мумкин. Фақат баҳорда лолақизғалдоқ, кеч кузакда эса тилими тил ёргувчи қовун-тарвуз сайлига чопганимиз ёлғонми, айтинг?!\nАгар ҳалиям сиз ана шундай ўй-хаёлларда юрган бўлсангиз, маслаҳатим шу: машҳур бахши-шоир Тўра Сулаймону афсонавий шоира Ҳалима Худойбердиева ёхуд ўткир қалам соҳиби, Мирзачўлнинг боғу бўстонга айланишида баҳоли қудрат хизмати сингган журналист Алиқул Хонимқулнинг ёзган ўлмас битикларини бир варақланг! Агар шуларга-да шубҳангиз бўлса, эртага ҳеч иккиланмай Сирдарё бўйларида тўрт фаслда ҳам ўз она юрти, оиласи, рўзғори, дастурхонини обод ва тўкин қилмоққа интилиб яшаётганлар ҳузурига боринг. Дардлашинг кўнгил ёзилади, бунёд бўлаётган улкан иншоотлар, боғ-роғлар, намунали уй-жойлар, борингки, бутун воқеликни ўз кўзингиз билан кўриб келинг. Боиси, юртнинг ҳар бир гўшасида биз билган ва билмаган Сирдарё вилоятидаги каби тарихий юксалишлар содир бўлаётгани чин.\nСирдарё вилояти ҳокими:\n– Йўл-йўлакай кўриб келяпсизлар, тўғрими, очиғини айтаман, ҳали қилингандан кўра қилинмаган ишларимиз кўпроқ. Ёшлар тарбияси, бандлик, маиший муаммолар, умуман, тартибга соладиган жойларимиз бисёр. Оддий мисол, мен келганимда вилоятдаги 8 та туман, кечирасизлар-ку, дотацияда ўтирганди. 400 миллиардга яқин қарзи бор эди. Аввало, Президентимиз, қолаверса, ҳукуматимиз кўмаги билан, вилоятимиз аҳлининг фидойилиги туфайли икки-уч йил ичида жуда катта ишлар амалга оширилди. Тасаввур қилинг, бундан беш йил аввал Сирдарёга, Гулистон шаҳрига келган одам бугун ҳайратга тушади. “Обод қишлоқ”, “Обод маҳалла” давлат дастурлари ижроси, шунингдек, экспорт салоҳиятининг ошиши, инвестиция муҳитининг такомиллашуви натижасида кейинги йигирма йилликларда бажарилмаган ишлар қилинди. Лекин бу жараёнлар осон кечаётгани йўқ.\nЭътиборли жиҳати, саноат, қишлоқ хўжалиги, фермерлик, кластер тизимларида янгича иш услублари ўзини оқлаяпти. Мен сизларга рақамларни қалаштириб, мақтанмоқчи эмасман. Бир оддий мисолни айта қолай: давлатимиз раҳбари тавсияси билан Сирдарё шароитида пахтачиликда томчилатиб суғоришнинг бошлаб берилиши йил сайин самара беряпти. Ўтган йили 300 гектар майдонда ана шу усул қўлланилган бўлса, бу йил бу рақам 1000 гектарга етди.\n“Сирдарё” эркин иқтисодий зонасида жойлашган “Ўзбекистон – Хитой” дўстлик боғига борган бўлсангиз, муболағасиз айтиш мумкин, бу хушманзара гўша Мирзачўлнинг ҳақиқий мўъжизасига айланди. Икки давлат ҳамкорлигида очилган ва 9 та корхона-заводни бирлаштирган “Пенг-Шенг” мажмуаси фаолиятини ёритиш учун сизларга икки кун ҳам етмайди, аслида. Бу борада яна катта ишлар режалаштириляпти. Йил охирида, сарҳисоб маҳали кўришсак, кўп нарсалар ойдинлашади. Лекин, бу дегани, кузгача хайрлашяпти деб ўйламанг. Бизнинг эшигимиз кўнглимиздай очиқ, исталган савол-масала бўлса, марҳамат, учрашувга тайёрман!\nАввал Сирдарё тумани, кейин Сайхунобод тумани марказида кўрганларимиз бир мақола ё асарга сиғмаслиги табиий. 660 гектар майдонни эгаллаган “Сирдарё” эркин иқтисодий зонасининг учдан икки қисмида янги лойиҳаларни ишга тушириш режалаштирилган бўлса, учдан бир қисмида доривор ўсимликлар плантациялари барпо этилиши кўзда тутилган. Рақамларга эътибор беринг: яқин йилларда 97 та инвестиция лойиҳалари амалга оширилади, 7 500 га яқин иш ўрни очилади! Айтишга осон, лекин лафзи ҳалол сирдарёликлар учун бу марралар ҳали чегара эмас, олдинда янада улканроқ ишлар турибди. “Сирдарё универсал ойна” масъулияти чекланган жамияти, “Сирдарё мега люкс” Ўзбекистон-Россия қўшма корхонаси (650 нафар ишчи-хизматчи меҳнат қилади), “Пенг-Шенг” Ўзбекистон-Хитой қўшма корхонаси (1600 дан кўпроқ маҳаллий ишчи, 400 нафар хитойлик ишлайди) фаолияти таърифларга сиғмайди.\nСайхунобод тумани ҳокими:\n– Тошкентдан шундай довруғли журналистлар ўз оёғи билан келиб турган бўлса, бундан қувонмасликнинг иложи йўқ. Туманимизда кўрган-кузатган манзараларни борича ёзсангизлар, янаям хурсанд бўламиз-да. Ўзим ҳам ёшлигимда район газетасига хабарчалар юбориб, қалам ҳақига китоб-дафтар сотиб олардим. Айтмоқчиманки, бу соҳа менга бегона эмас. Насиб этса, “Сайхун планет”га яна олти ойдан кейин келсангизлар, танимай қоласиз. Икки қаватли бу муҳташам мажмуани “Ташаббус-2019” танлови ғолиби Хуршид Шарипов банкдан ажратилган 21,3 миллиард сўм кредит ва 14,5 миллиард сўм шахсий маблағи ҳисобидан қуриб ишга туширди.\nПрезидентимизнинг беш муҳим ташаббуси ижросини таъминлаш мақсадида “Йил аёли-2018” республика танлови ғолиби Гавҳар деган ишбилармон қизимиз давлатдан бир миллиард сўм кредит олиб, чекка бир қишлоқда маданият маркази барпо этди. Бу ерда 10 минг китоб фондига эга “Мумтоз” китоб дўкони, компьютер синфлари очиляпти. Булар энди, очиғи, мақтанадиган ишларимиз, мақтанмайдиганлариям бор, лекин уларни аста-секин тузатяпмиз. Асосий мақсад битта – одамларни рози қилиш!\nСайхун шаҳарчасидаги катта савдо мажмуасини айланиб юргандик. Ичкарида ҳали асосий ишлар тугалланмаган экан. Кўп жойлар ҳозирча эгасини топмаган. Бир маҳал “Ўзбекистон овози” газетаси бош муҳаррири Сафар Остоновни бир гуруҳ сотувчилар ўраб олишди. “Журналистмисизлар, ҳозир эшитдик, агар имкони бўлса, ҳоким бувага етказиб қўйсангизлар. Биз энди иш бошлаяпмиз. Бошланғич маблағимиз йўқ ҳисоби. Дўконларни кредит олмасдан, шахсий пулимизга тўлдиряпмиз. Лекин бу мажмуада ижара пули қимматроқ белгиланган, ўзимизни сал тиклаб, оёққа туриб олгунча қўллаб туришса, арзонлаштирса деймиз-да”.\nсайхунободлик ёш тадбиркор:\n– Мен “Сайхун планет”дан ойига 1 миллион 200 минг сўм эвазига ижарага жой олиб фаолият бошлаяпман. Ҳозирча шахсий маблағим ҳисобидан дўконни тўлдирдим. Биз асосан аёллар кийим-кечаклари савдоси билан шуғулланамиз. Одамлар ҳали ўрганмагани учунми, савдо сустроқ. Лекин Тошкентнинг “Отчопар” бозорига бориб келаман деб бир кун сарсон бўлиб юргандан кўра шу ердаям бемалол керакли буюмларни топса бўлади. Кўпчиликдан эшитдим, давлат ёш тадбиркорларни оёққа тургунча қўллаб-қувватлаётган экан, мен ҳам иккиланмасдан озроқ кредит олсам бўлармикан? Ишқилиб, куйиб қолмайманми?..\nПешиндан сўнг Ховос туманига йўл олдик. “Ховос сити”да 42 гектар майдонда катта қурилиш ишлари қизғин давом этаётган экан. Янги шаҳарчада 30 та замонавий бино қуриляпти. Ташқарида жазирама хуруж қилаётган бўлса-да, бизни манзилга элтган замонавий автобус ичкариси салқинлиги боис гурунг қизийди. Ховос тумани ҳокими Райимқул Бобоевнинг ўзи раҳбарлик қилаётган ҳудуд тарихини ўрганишга иштиёқи баландлиги бизни қизиқтириб қўйди. “Кўҳна Ховос харобасида ўтказилаётган археологик тадқиқотлар давомида бу жойнинг камида икки ярим минг йиллик ўтмишга эгалиги ва бутун Сирдарё вилояти ҳудудидаги энг қадимги шаҳар қолдиғи эканлиги исботланди. Ўзбекистон Фанлар академияси Археология институти ходимлари изланишлари давомида мингдан зиёд осори атиқалар топилди. Уларнинг фикрига суянадиган бўлсак, бу ердан топилган қадимий ашёлар 2 500 йил аввал Ховосда одамлар яшаганидан хабар беради. Ҳозир ўша тепаликка борсак, ўз кўзларингиз билан кўрасизлар. Яна бир мисол, Ховостепадан VIII асрга оид ҳаммом қолдиқлари қазиб ўрганилмоқда”, деяётганди, Ўзбекистонда хизмат кўрсатган журналист Камол Матёқубов унинг гапини бўлиб: “Йўқ, дўстим, кечирасиз, VIII асрга тегишли ҳаммом фақат Бухорода топилган, менимча, бу маълумотни айтган мутахассис янглишган, X аср десангиз тўғрироқ бўларди”, деб кулиб қўйди...\nСафар таассуротлари бир дунё. Журналист халқининг бўлса саволлари тугамайди. Ҳокимми, фермер ё уламоми, барибир саволини бераверади. Охири орамизда журналист аёллардан бири ҳазил аралаш “Сирдарёни бир ҳафтадаям айланиб бўлмас экан-ку. Қуёш ботяпти, биз ҳали Ховосда юрибмиз. Тунги Гулистон манзараларини томоша қиласизлар, дейишганди чоғи”, деганидан сўнггина ташкилотчилар шошиб қолишди.\nижодий уюшмаси раиси:\n– Ватан мустақиллигининг катта тўйи арафасида Сирдарё вилоятига медиа-тур уюштирилишида ўзига хос рамзий маъно бор. Тўғри, бугун мамлакатимизнинг ҳар бир шаҳар ва тумани, қишлоқ-маҳалласида рўй бераётган янгилик, ўзгаришлар ҳақида туркум-туркум мақолалар, мақола-эсселар ёзиляпти, махсус кўрсатувлар тайёрланяпти. Буларнинг бари аслида денгиздан бир томчи.\nСирдарёга сафар қилганимизнинг сири бошқа. Президентимиз бу ҳудудга яқиндагина ташриф буюрганларида ҳам жуда кўп маслаҳат, йўл-йўриқлар, таклиф-тавсиялар айтди, амалга оширилаётган ишларга танқидий-таҳлилий назар билан холисона баҳо берган эди. Шу маънода биз қаламкашлар ҳам ана шундай улкан ислоҳотлардан четда туролмаймиз, табиийки, халқимизни бундай янгилик-ўзгаришлар ҳақида хабардор этмоғимиз зарур. Бир кунда кўрганларимизнинг ўзи бир китобга сиғмайди. Демак, биз шу пайтгача кичикроқ вилоят-да, салоҳияти ҳам шунга яраша бўлса керак, деган ёлғон тасаввурларимиз бугун бутунлай ўзгариб кетди. Сирдарёда жуда катта сир-синоатлар яширин экан...\nВилоят марказини бемалол айланишга, тўғриси, улгуролмадик. Нега десангиз, шаҳар ўртасида барпо этилаётган Ўзбекистон халқ шоири Ҳалима Худойбердиева номидаги ижод мактаби қурилишини йўл-йўлакай бир қур кўздан кечирдик, сўнгра “Буюк келажак” деб номланган тураржой даҳасини ва, ниҳоят, “Ўқитувчи” китоб дўконини томоша қилдик...\nБир кунлик сафар шамолдек ўтди-кетди. Лекин кўрган, кузатган, гувоҳи бўлган унутилмас суҳбат-гурунглар, гўзал манзаралар, кўнгилни гоҳи чоғ, гоҳи маҳзун қилгувчи кечинмалар Сирдарёда қолиб кетмади. Ўзбекистон Журналистлари ижодий уюшмаси шафелигида ташкил этилган медиа-тур баҳонасида пойтахтда ёнма-ён яшаб, ижод қилиб юрган бўлса-да, бир-бирини таниб-танимай юрган қаламкашлар ўзларини қийнаётган айрим муаммоларни ҳам муҳокама қилдилар, келгусидаги режаларини ўртоқлашдилар.\nКуни кеча ҳамкасблардан бири қўнғироқ қилиб сўраб қолди: “Билмайсизми, яқин орада уюшма қайси вилоятга сафар уюштирмоқчи экан? Газеталарни ўқидим, телевизорда кўрдим, роса ҳавасим келди. Нега десангиз, шахсан ўзим Тўйтепадан нарига чиқмаганман...”.


Ўзбекистонга 44 млрд. 889 млн. 500 мингта кўчат сиғади\nБундан уч йил олдин президент Каримов қорақалпоғистонликларга япон олчасини экишни маслаҳат қилган эди.\nЎзбеклар чучварани хом санаб қўйишга ўрганиб қолмаяптими? Ўзбеклар жўжани баҳордаёқ санаб қўймаяптими? Ўзбеклар ёзганнинг ўзи ҳам, ёзилганни ўқиган ҳам ишонмайдиган хабарларга кўникиб қолмаяптими? "Икир-фикрлар"ини юритар экан, муаллиф охир-оқибат шу саволлар қаршисида қолади.\nТанангизда томир, томирингизда қон борлигини сезадиган фасл келди.\nШунақаям беўхшов бўладими, деб ўйлай бошлайсиз қишки бошмоғингизга ола қараб, шунақаям оғир бўладими?\nПешонангиздан силқиган тердан хўл бўлган телпакни ахлат қутига улоқтиргингиз келади.\nКўпчий бошлаган мушакларингиз қиш ичи юмшаб қолган кафтларингизни қичитади – ердан тезроқ нам қочсаю уни чопсангиз, кўчат эксангиз.\nБошмоқни ечарман, телпакдан қутуларман, лекин кўчатни қайга экай бу шиша-бетон шаҳарда?\nСувга тушган аспириндай вишиллаб турган кўнгил ҳовурини информация билан босмоқ бўламан.\nЎзАга кираман. Шунақа ахборот агентлиги бор, биласиз. Ундан баҳорий хабарларни излайман.\nАгентликнинг “Роль махалли в обновлении страны растет” сарлавҳали 4 март кунги ўрисча материалида кўз ва кўнгилни яйратувчи мана бу хабар бор:\n“2013 – 2015 йилларда кўкаламзорлаштириш йўлида катта ишлар амалга оширилади. Ҳар йили 15 миллионта манзарали ва 29,5 миллионта мевали, шунингдек, ички кўчалар ва маҳаллаларнинг махсус ажратиладиган “яшил” ҳудудларида 10 миллионта бута ва гул экиш режалаштирилган. Бу ишларнинг барчаси аҳолининг дам олиши, уни эстетик тарбиялаш ва соғломлаштриш учун зарур шароитларни яратади”.\nЎзАнинг бу хабарини ўқиркан, қароқларимни юмиб хаёлан дам олишга, эстетик тарбиямнинг чаласини бутлашга ҳозирландим.\nБироқ нимадир ҳалақит бера бошлади.\nТопдим. Гап рақамларда. Бошқа хабарда учраган рақамларда.\nЎзАнинг ўзбекча саҳифасида 4 март куни пайдо бўлган хабарлардан бирида мана бундай дейилган:\n“Айни кунларда мамлакатимизнинг барча ҳудудида ободонлаштириш ва кўкаламзорлаштириш тадбирлари, Ватанимиз мустақиллигининг 22 йиллигига ҳар бир фуқаро 22 туп кўчат экиш эзгу орзуси билан йўғрилган кўкламги дала ишлари бошлаб юборилди”.\nБояги ўрисча хабарда ҳар йили ҳаммаси (манзарали ва мевали дарахтлар ва гуллар) бўлиб 44,5 миллионта кўчат ҳақида гап кетган эди.\nЎзбекча хабарда эса, “ҳар бир фуқаро 22 туп” экажаги ҳақида айтилди.\nБу икки хабарнинг аввалгисидан кейингиси тўғрироқ бўлса керак.\nЧунки ЎзА “22 йилликка – 22 туп кўчат” тўғрисида 27 феврал куни ҳам ёзган эди:\n“…ҳар бир фуқаронинг Ватанимиз мустақиллигининг йигирма икки йиллигига йигирма икки туп кўчат ўтқазиш ташаббуси халқимиз томонидан қўллаб-қувватланмоқда”.\n44 млрд 889 млн 500 мингта кўчат\nҲисоб-китоб қилиб кўрдик.\nЎзбекистон аҳолиси куни кеча 30 миллион кишига етгани хабар қилинди.\nБас, ЎзА такрор-такрор “ҳар бир фуқаро 22 туп” кўчат экажаги тўғрисида ёзаркан, демак, 30 миллион фуқаро ҳаммаси бўлиб 660 000 000 та кўчат экади.\nЭнди бу рақам ортидаги "ўрмон"ни тасаввур қилишга уриниб кўрамиз.\nМаълумотларга қараганда, 1 кв. км. ўрмонда камида 100 мингта дарахт бўлади.\nЎзбекистоннинг умумий майдони, сувли сатҳни чиқариб юборсак, 448 695 кв.км.дан иборат.\nДемак, Ўзбекистонга 44 млрд 889 млн 500 мингта кўчат сиғади.\nҲаа, ҳали иш кўп экан. Кўчат экиладиган майдон ҳали кўп экан...\n...деб турсам, бир неча тингловчимиз “бу янги гап эмас, ҳар йили шунақа гап бўлади, 19 йилликка 19, 20 йилликка 20 та дарахт, деган гап”, деб қолди.\nАгар 22 йилдан бери шу тахлит дарахт экилаётган бўлса, унда мамлакатнинг шаҳар-қишлоқларию пахтазорлари, чўлу биёбонларию ғаллазорлари ўрмонга айланиб кетибди-да, а?!\nАнойи эмассиз. Бундай эмаслигини биласиз.\nАна, ана “Гап-да, энди...” деяётганингизниям эшитгандай бўлаяпман.\nЧунки кейинги икки-уч йил Ўзбекистонда дарахт экарлар эмас, дарахткесарлар йиллари бўлганини, Тошкентнинг Темур майдонидан тортиб Фарғона кўчаларигача тепакалнинг бошидай шип-шийдам бўпқолганини биласиз.\nҲўўв Бойсун тарафларда минг йиллик чинор борлигини эшитганман. Тунов куни тушимга кирибди. Уни ҳам кесганмишлару ўрнига экилган сакура гуллаганмиш. Атрофида японий кимоно кийган бойсунлик йигит-қизлар Сув хотиннинг қурчоғини кўтариб олиб Тангридан ёмғир сўраётганмиш:\nКўланкаси майдон хотин...\nБирдан момоқалдироқ қалдираб, чақмоқ чақди. Кетидан бошланган шамол бирпасда довулга айланди. Бир неча дақиқадан кейин тўфон қўпдию минг йиллик чинор баландлигидаги сув тўлқини келиб урди. Сакуранинг гулларини, бойсунликлар эгнидаги японий кимоноларни сидириб кетди.\nҲозиргина яшнаб турган японий гилос қуруқ оғочга айланди.\nЯланғоч қолган бойсунлик йигит-қизлар шоша-пиша авратларини ёпди.\nКейин осмондан қон силқиётган ғўлалар ёға бошлади. Кесилган чинор ғўлалари бўлса керак, деб ўйлай бошлашим билан улардан бири бошимга гурс этиб урилди.\nТерлаб-пишиб кетибман. Бир-икки қултум сув ютиб, бироз нафас ростлагач, бу не синоат бўлди, деб ўйладим. Умримда кўрмаганим сакура нега тушимга кирди? Нима учун бойсунликлар кимонода? Тўфондан маъно нима?\nВа бирдан Президентнинг 10-инчи йил октябрида Қорақалпоғистонга боргани, кегейлиликларга сакура экишни тавсия қилгани ёдимга тушди.\nЎшандан бериям мана икки кўчат экиш мавсуми ўтди, Президентнинг маслаҳати билан экилган япон олчаси бу йил мева берса керак, деб ўйлаб Кегейли билан боғландим.\nТумандаги коллежлардан бирининг домласи “сакурангиз нимаси, ёлкага ўхшаган дарахтми”, деб хайрон бўлди. Тушунтирганимдан кейин, арча ва бошқа манзарали дарахтлар экишни дўндираётганликларидан мақтанди.\n“Камолот” ёшлар ташкилоти Кегейли туман бўлимининг ўзини таништирмаган мутасаддиларидан бири сакура нималигини биларкан.\n-Бундан 3 йил олдин Президент Кегейлига борган эди, эсингидами?\n-Ўшанда сизларнинг ҳудудда сакура экишни маслаҳат қилган эди. Экилдими сакура?\n-Қанча майдонда экилди?\n-Ўзимизнинг “Камолот боғи” деган боғимиз бор. Ўшанга экканмиз.\n-Эллик туп экилган.\n-Йўқ, кўпи тутмай қолди, деди “Камолот” вакили.\nАчиндим. Меҳнатга ачиндим. Сарф-ҳаражатга ачиндим. “Бечора” сакураларга ачиндим.\nЎзбеклар чучварани хом санаб қўйишга ўрганиб қолмаяптими, деб ўйладим.\nЎзбеклар жўжани баҳордаёқ санаб қўймаяптими, деб ўйладим.\nЎзбеклар ёзганнинг ўзи ҳам, ёзилганни ўқиган ҳам ишонмайдиган хабарларга кўникиб қолмаяптими, деб ўйладим.\nҚишки бошмоқни ечдим, телпакни отдим.\n-Хотин, белкурак қайда?! Дарахт экаман! Асфальтни тешиб экаман!


Лазерли эпиляция тўғрисида 5 та афсона | Qalampir.uz\nЛазерли эпиляция тўғрисида 5 та афсона\nРеклама\t17 Февраль 13:00 7838\nҚиммат, оғриқли, самарасиз... Сиз ҳали ҳам мана шу сабаблар туфайли лазерли эпиляциядан воз кечяпсизми? Идеал даражада силлиқ ва майин терига оғриқсиз ва ноқулайликларсиз эришиб бўлмайди деб ўйлайсизми? Келинг, бу хато тасаввурлардан биргаликда воз кечамиз! Тошкентдаги “Beauty Lab” гўзаллик студияси асосчиси Мадина лазерли эпиляция тўғрисидаги энг кенг тарқалган афсоналарни пучга чиқаради.\n1-афсона: лазерли терапия бу – оғриқли\nҚизларнинг аксар қисми лазерли эпиляциядан айнан оғриқли экани туфайли воз кечади ва шу сабабли студиямизда бош сеҳргар – александритли MOTUS AX Moveo лазери мавжуд. Ушбу лазер сизни номақбул туклардан халос этиб, терини узоқ вақтга силлиқ қилибгина қолмай, муолажани мутлақо оғриқсиз ўтказади.\nMOTUS AX Moveo фолликулаларга саралама таъсир кўрсатади, иш жараёнида тери қопламига шикаст етказмайди. Кўк ёқутли пойнагига ўрнатилган совутиш тизими ҳар қандай оғриқли ҳисларни ва бошқа эпиляция аппаратлари учун характерли нохуш асоратларни истисно қилади. Муолажа вақтида оғриқни қолдирувчи препаратлардан фойдаланишга эҳтиёж йўқ: таъсири мутлақо ноқулайлик туғдирмайди. Тўлиқ тин олиш мумкин. Moveo эпиляцияси анчайин тез бўлади.\n2-афсона: лазерли терапия жароҳатга сабаб бўлади\nMoveo лазери энг нозик ва таъсирчан жойлар: қўлтиқ ости ва чуқур бикини, юздаги тукларни кетказишга қодир. Moveo технологияси – бу терингизни авайлаб парваришлашдир. Барча нохуш асоратлар мутлақо истисно қилинган. Куйишлар, кўкаришлар, қичиш ва қизаришлар, оғриқ ва бошқа одатий муаммолар умуман учрамаслиги кафолатланади.\n3-афсона: натижани фақат муолажалар курси тугаганидан кейин кўриш мумкин\nБир-икки сеансдан кейиноқ сезиларли натижа кузатилади: туклар анча камаяди, ўсиши секинлашади. Бунда кейинги муолажалардан воз кечиш тавсия этилмайди, номақбул туклардан бир умрга қутулиш учун курсни тўлиқ ўтган маъқул.\nЛазеримиз ишлаб чиқарувчиси барча тавсияларга риоя этилганда туклардан бутунлай қутулишни кафолатлайди, фақат натижани мустаҳкамлаш учун ярим йил-бир йилда битта сеанс ўтказиб туриш керак бўлади.\n4-афсона: лазерли эпиляция фақат муайян фототипдаги қизларгагина тўғри келади\nЯнги авлод MOTUS AX Moveo лазерига асосланган эпиляция муолажамиз барча фототипларга мансуб, жумладан қорамағиз қизларга ҳам тўғри келади. Айниқса муҳим жиҳати – қуёшда тобланиш тақиқланмайди! Агар олдинлари йилнинг совуқ мавсумида туклардан қутулишга улгурмаганлар терининг силлиқлиги ва пляжда дам олишдан бирини танлашларига тўғри келган бўлса, энди тукларни бевосита таътилдан кейин ҳам кетказиш, сеанслар оралиғида эса бемалол қуёшда тобланиш мумкин.\n5-афсона: лазерли эпиляция – қиммат\nАгар депиляция –тук фолликулаларини бузмай тукларни вақтинчалик кетказиш муолажасидан фойдаланадиган бўлсангиз, ўртача ҳисобда, синалган гўзаллик салонида бу муолажа лазерли эпиляция сеанси билан қарийб баравар туради. Бунда ваксинг ёки шугарингга сиз ҳар йили қатнашингизга тўғри келади, лазерли эпиляцияга эса, муаолажалар курси тамомланганидан кейин, самарани ушлаб туриш учун йилда бир марта бориш кифоя.\nМуваффақиятсиз эпиляциядан кейин бизга мурожаат қиладиган қизлар кам эмас, улар муолажаларнинг оғриқли экани, тери қопламаларининг шикастланишидан шикоят қиладилар. Шу сабабли биз барча қизларга эпиляция муолажалари учун фақат синовдан ўтган жиҳозларни танлашни тавсия қиламиз, шунда нафақат терининг силлиқлиги, балки саломатлиги ҳам таъминланади. “Beauty Lab” студиямизда биз нарх ва сифатнинг идеал мутаносиблигини таклиф этамиз – энг замонавий александритли лазерлардан бири ва эпиляция сеансининг энг яхши нархи сизга мунтазир.\nИдеал даражада силлиқ ва майин тери – оғриқсиз ва ноқулайликсиз? Бунинг иложи бор. Сизни гўзаллик студиямизда кутамиз!\nТошкентдаги “Beauty Lab” салони: Тошкент ш., Ҳамид Олимжон майдони, 13а.\nТел: +998 95 476 06 06\n02 Август 13:59 32637\n03 Август 15:51 25831\n03 Август 13:06 24358\n04 Август 12:37 21578\n03 Август 15:01 20819


Абдурауф Абдураҳмон ўғли Фитрат маданиятимиз тарихида шоир ва носир, драматург ва публицист, тилшунос ва адабиётшунос, тарихчи ва файласуф, санъатшунос ва жамоат арбоби сифатида қолган.\nУ 1886 йил Бухорода зиёли оиласида туғилган. Бухоро, Истамбул мадрасалари ва дорилфунунларида ўқиган. Фитрат араб, форс, турк тилларини мукаммал билганлиги туфайли Шарқнинг буюк алломалари ижодини яхши ўзлаштирган.\nФитрат 1909 йили Туркияга ўқишга бориб, 1913 йилгача Истамбул дорилфунунида таҳсил кўрган. Туркияда ташкил топган «Бухоро таълими маорифи» уюшмасида фаоллик кўрсатган. Унинг илк шеърий тўплами 1911 йилда «Сайҳа» («Чорлов») номи билан шу ерда чоп этилган. «Сайёҳи ҳинди», «Мунозара» каби асарлари ҳам шу йилларда Туркияда босилган. 1909—1913 йилларда Туркия дорилфунунида ўқиётганида жадидчилик ғоялари билан танишиб, шу ғоялар билан суғорилган қатор асарлар ёзган. У Туркиядаги таҳсили даврида ўзига Фитрат (зукко, доно, билимдон) деб тахаллус олган.\nФитрат ижодининг бошланиши Туркистонда инқилобий ҳаракатлар кучайган, Шарқ уйғонган даврларга тўғри келади. У 1913 йили форс-тожик тилида яратган «Мунозара» асарида Бухоро амирлигининг диний жаҳолат ва хурофот орқасида бошқа мамлакатлардан орқада қолгани сабабларини очиб ташлайди. Бу даврда Оврўпо фани ва маданиятини тарғиб қилиш ҳам Фитрат маърифатпарварлигининг муҳим йўналишини ташкил этган.\nФитрат 1917 йили Февраль инқилобидан кейин «Ҳуррият» газетасини ташкил этиб, унда халқни истиклол учун курашга даъват этувчи шеър ва мақолаларини эълон қилган. Унинг «Ҳуррият» газетасида босилган «Юрт қайғуси» номли шеър ва сочмаларида Туркистоннинг ҳурлиги учун курашга бел боғлаган лирик қаҳрамоннинг «Мен сен учун туғилдим, сен учун яшарман, сенинг учун ўларман, эй туркнинг муқаддас ўчоғи!» деган даъвати баралла эшитилади. Фитрат фақат етук шоир, публицист ва ҳикоянависгина эмас, етук драматург сифатида ҳам адабиётимиз ва маданиятимиз тарихидан мустаҳкам ўрин эгаллайди. Унинг «Қон», «Бегижон», «Темур сағанаси», «Ўғиз-хон», «Або Муслим», «Ҳинд ихтилолчилари», «Чин севиш» каби драмаларида миллий мустақиллик учун кураш ғояси ёрқин ифодасини топган.\n1922 йили нашр этилган «Ўзбек ёш шоирлари» тўпламида Чўлпон, Элбек шеърлари билан бирга, Фитратнинг бир қатор шеърий асарлари ҳам илк бор ўзбек ўқувчисига ҳавола этилган. У мазкур тўпламга кирган «Миррих юлдузига», «Беҳбудийнинг сағанасини излаб», «Шарқ», «Шоир» каби шеърларида миллатпарвар ва ватанпарварлик позициясида қатъий турганини яна бир бор намойиш этиб, Октябрдан кейинги воқеаларнинг ғайриинсоний моҳиятини фош этади. Шоир ижоди ва дунёқарашидаги ана шу ҳол кейин ҳам сусаймай, «Абулфайзхон», «Арслон» ва «Восеъ қўзғолони», «Шайтоннинг тангрига исёни» каби драмаларида янада чуқур ўз ифодасини топди. Унинг «Қиёмат» каби ҳикояларида диний фанатизм ижтимоий тараққиётга тўсиқ бўлган куч сифатида фош этилади.\nФитрат, айни пайтда, давлат ва жамоат арбоби сифатида ҳам фаол хизмат қилган. Жумладан, 1921 — 1923 йилларда Бухоро Халқ Жумҳуриятида маориф халқ нозири бўлиб хизмат қилган,нй923—1924 йилларда эса фрунзечилар томонидан қувғин қилинган шоир Москвадаги Шарқ тиллари институтида илмий фаолият билан шуғулланган, маърузалар ўқиган. Фитратнинг ўзбек тили грамматикасига оид дарсликлари 1925—1930 йилларда беш марта чоп этилган. Тилшунослик ва адабиётшунослик бўйича олиб борган тадқиқотлари учун Фитратга ўзбек олимлари орасида биринчилардан бўлиб профессор унвони берилган.\n1991 йил 25 сентябрда Фитратга вафотидан кейин ўзбек адабиётини ривожлантиришдаги хизматлари учун Алишер Навоий номидаги Республика Давлат мукофоти берилди.


"Барселона" директори Месси ҳақида: Хеч ким клубдан устун эмас\n7 февраль, 2020, 13:49 1340\nКаталонияда ички келишмовчилик ҳал қилиндими?\n"Барселона" директори Гильермо Амор клуб сардори Лионель Месси ва спорт ишлари директори Эрик Абидаль ўртасида вужудга келган келишмовчилик ҳақида ўз фикрини билдириб ўтди.\n"Президент Лео ва Эрик билан сухбатлашди. Бу масала клуб ичида ҳал қилинди. Айни дамдаги вазиятни инобатга олиб бирлашиб, ишлашда давом этишимиз керак. Хеч ким клуб манфаатларидан устун эмас", - дея айтиб ўтди клуб директори.\nЭслатиб ўтамиз, аргентиналик ҳужумчининг "кўк-анор рангликлар" билан шартномаси 2021-йил ёзида якунига етади, бироқ Месси шартномадаги айрим бандлари бўйича жорий мавсум сўнггида "Барселона"ни эркин агент сифатида тарк этиши мумкин.\nЛионель Месси ушбу мукофотни футболчилар ўртасида биринчи бўлиб қўлга киритди


Суранинг аввалидаги «Вал ъаср иннал инсана лафий хусрин» оятида «Вал ъаср» сўзи билан Аллоҳ қасам ичгани учун Аср сураси деб номланди. Аср у замондир. Замон у ҳар турлик ажойиботлар, хурсанчилигу хафачилик, соғлигу касаллик, ожизлигу хўрликларни ўз ичига олади. Ва яна у замон бўлакларга ажрайди. Яъни йил, ой, кун, соат, дақиқа ва сониялар.\nАввалги сура, албатта, дунё ишларига машғул бўлиш ва унинг ортидан қувиш ёмон эканини баён қилди. Бу сура эса иймон ва солиҳ амалларга машғул бўлиш шарт эканини баён қилишни хоҳлади. Бу нарса якка шахсга ва жамиятга наф беради. У яхшиликка васият қилиб, ман этилган ва гуноҳ ишлардан тўхташга ундайди. Хулоса қилиб айтадиган бўлсак, Аллоҳ «Сизларни (мол-дунё) тўплаб кўпайтириш(Аллоҳга тоат-ибодат қилишдан) машғул қилди», деб айтганидан кейин, такрор-такрор:«Яна бир бор йўқ, сизлар яқинда билурсизлар», деб айтиш ила таҳдид қилиб, мўмин ва кофирларнинг ҳолатини баён этди.\nМаккада нозил бўлган бу кичик сура, Исломнинг энг катта усул-қоидаси ва инсоният ҳаётидаги дастурни баён этди.\nАллоҳ таоло аср – ўзида ажойиботларни мужассам қилган ва Ўзининг қудратига ҳамда етук ҳикматига далолат қилувчи замон билан қасам ичиб, инсонни тўрт хислатга эга бўлмаса, хасоратда эканини айтди. Ўша хислатлар тўрттадир. 1.Иймон. 2.Солиҳ амал. 3.Бошқаларга ҳақни тавсия қилиш. 4.Сабр ва матонатга тавсия қилиш.\nРовийлар зикр этишларича, Амр ибн Осс Мусайламатул каззобнинг ҳузурига ташриф буюрди. Бу ташриф Расулуллоҳ соллаллоҳу алайҳи васаллам Пайғамбар этиб юборилганларидан кейин, Амр Исломга киришларидан аввал бўлган эди. Мусайлама: «Бу муддат ичида биродарингиз учун нима нозил қилинди?», деганида, Амр ибн Осс: «Унинг учун ўзи қисқа, аммо етук бир сура нозил қилинди», дедилар. Мусайлама: «У қайси?» деган эди, Амр ибн Осс: «Вал-аср сураси», дедилар.\nМусайлама бироз фикр қилди-да, сўнгра у: «Менга ҳам у каби бир сура нозил қилинди», деди. Амр: « У қанақа?» дегандилар, Мусайлама: «Я вабар, я вабар ва иннама анта узнани ва садр ва соирука ҳуфар нуқар», деди.\nМаъноси: Эй вабр, эй вабр сенда икки қулоч ва кўкрак бор, холос. Қолган нарсанг чуқурлик ва кемтик холос. Вабр – мушукка ўхшаган жонивордир.\nСўнгра Мусайлама: «Эй Амр! Бу нарсага фикринг қандай?» деганда, Амр: «Аллоҳ номига қасамки, сени ёлғончи эканингни билишимни сен аллақачон билгансан», дедилар.\nИмом Табароний Убайдуллоҳ ибн Ҳафсдан қилган ривоятларида зикр этишларича, Расулуллоҳнинг (соллаллоҳу алайҳи васаллам) саҳобаларидан иккитаси йўлиқиб қолишса, тоинки вал-Аср сурасини бир-бирларига охиригача ўқиб беришмагунча ажралишмас эди. Ўқиб бўлиб кейин бирлари иккинчисига салом берар эди.\nБуни Байҳақий Абу Ҳузайфадан (розияллоҳу анҳу) ривоят қилганлар. Имом Шофеий: «Агар инсонлар бу сурани тадбир қилишганида мўл-кўл бўлишар эди», дедилар.\nАср (вақти)га қасамки, (барча) инсон зиён-бахтсизликдадир. Яъни асрга қасмки, аср у – одамлар олдидан ўтиб борадиган замондир. У замонда ибрат ва кеча-кундузнинг алмашиши, зулмат ортидан ёруғлик келиши ҳамда ҳодиса ва ҳолатларни ўзгариши бордир. Бу нарсалар ўз-ўзидан буларни яратган Аллоҳ азза ва жалла мавжуд эканига ва якка эканига ҳамда комил қудратли Зот эканига далолат қилади. Аллоҳ бу замон ила қасам ичиб айтадики, албатта, инсон ҳасратда, ҳалокатда, камчиликда, ҳақдан оғганликда, савдода, ҳаракатда ва дунё ишларига шўнғиганликдадир. Лекин Аллоҳ истисно қилганлар ундай эмас. Биз ўша истисно қилганларни келгуси сатрларда баён қиламиз.\nАллоҳнинг замон билан қасам ичиши унинг − замоннинг шарафли ва аҳамиятли эканига далолатдир. Шунинг учун Расулуллоҳ соллаллоҳу алайҳи васаллам: «Замонни сўкманглар, чунки Аллоҳ замон(га боғлиқ бўлган барча ишларни қилувчиси)дир», дедилар. Бу ҳадисни Имом Муслим Абу Ҳурайрадан (розияллоҳу анҳу) ривоят қилганлар.\nИмом Розий айтганларидек, оят танбеҳ учундир. Чунки инсон ҳасорат ва муваффақиятсизликдадир. Баъзилар айтишди.Асрдан мақсад, аср намози ёки вақтидир. У шарафли ва фазилатли бўлгани учун шундоқдир. Шунинг учун аксар уламолар аср намозини вусто намози дейишган. Бундан дунёни қолган умри аср билан шом оралиғичадир деган маънога ишора бордир. Демак, инсон фойдали тижоратга машғул бўлиб, ҳасрат-надоматда қолмаслиги керак. Чунки вақт жуда қисқа. Ўтиб кетган нарсани қўлга киритишнинг эса имкони йўқдир.\nОятдаги инсондан мақсад жинсдир. Бу ердаги лом ҳарфи жинс ломи эканига кўпчилик бир овоздан иттифоқ қилган. Лекин баъзилар инсондаги лом ҳарфи муайян аҳд этилган нарса дейишган. Масалан, Ибн Аббосдан (розияллоҳу анҳу) қилинган ривоятда келтирилишича, бу зот инсондан Валид ибн Муғийра, Осс ибн Воил ва Асвад ибн Мутталиб каби мушриклар жамоасини ирода қилганлар.\nАбу Ҳайён эса: «Аср ва инсон умумлаштирилган жинс исмидир, шунинг учун ундан истисно қилиш дуруст», дедилар.\nСўнгра Аллоҳ инсон жинсидаги ҳасоратда қолувчилардан (муваффақият қозонганларини) ажратиб;\n«Фақат иймон келтирган ва яхши амаллар қилган, бир-бирларига ҳақ (йўл)ни тавсия этган ва бир-бирларига (мана шу ҳақ йўлида) сабр-тоқат қилишини тавсия этган зотларгина (нажот топгувчидирлар)», деди.\nЯъни инсон ҳасоратда, йўқотишликда, камчиликда ва ҳасоратдадир, лекин Аллоҳга иймон келтириш билан солиҳ амал қилишни жамлаганлар ундай эмас. Чунки улар охират учун амал қилиб, дунё амаллари уларни машғул этмади. Улар қалблари ила иймон келтириб, аъзолари ила амал қилишди. Ва яна баъзилари баъзиларини инкор қилиш имкони бўлмаган мустаҳкам, субутли ишларга тавсия қилувчилар ҳам муваффақият қозонган кишилардир. У субутли иш – Аллоҳга ва унинг тавҳидига иймон келтириб, Аллоҳ шариатда жорий қилган нарсаларни бажо келтириб, у ман этган нарсалардан сақланишдир. Ҳақ − у ботилнинг акси. Бажариш лозим бўлган яхшиликларнинг барчасини ўз ичига олади. Ёки ҳақ-тоатларни адо этиб, харом нарсаларни тарк қилишдир.\nИмом Замахшарий: «Ҳақ – яхшиликларнинг барчаси. Масалан, Аллоҳнинг тавҳиди ва тоатига бўйин эгиб, китоблари ва элчиларига эргашиб, дунёда зоҳид бўлиб охиратга рағбат этишдир», дедилар.\nВа яна Аллоҳнинг фарзини адо этишда, Аллоҳга осий бўлиб қолишдан ўзини тийишда ва қисмат-балоларга сабр-тоқат этишда бир-бирларини тавсия этганлар ҳам муваффақият қозонганлардир.\nСабр-тоатдаги қийинчиликларни, инкор этилган ишларни тўхтатишдаги машаққатларни, мусибат ва қисматдаги балоларни, амру маъруфдаги озорларни ва наҳйи мункарда оғирликларни кўтара олишдир.\nСура қуйидаги нарсаларга далолат қилади;\n1. Инсон агар охират учун яхши ва дуруст амал бажармаса, борингки, улкан бойлик ва мўл-кўл мол-дунё фойда қилса ҳам, шак-шубҳасиз, ҳасратдадир.\n2. Аллоҳ таоло бу ҳукмга қайси аср ёки замонда бўлса ҳам, қасам ичмоқда. Чунки унда ҳолат тасарруф бўлиб, ўзгаришига ҳамда замон ўтишига қарамасдан аҳён-аҳёнда зоҳир бўладиган зиёда ҳикмати, комил қудрати ва тавҳидига далолат қилувчи, яратувчи Зот борлигига далолат қилади.\nАср билан қасам ичишнинг тақдири фуқаҳолар наздида ҳам турлидир.\nИмом Молик (раҳматуллоҳи алайҳ): «Ким бир кишига асрда гаплашмайман деб қасам ичса, бир йил гаплашмаслиги юкланади. Чунки, бундай деганлар кўпчиликни ташкил этади. Бу қасам асли маъносида қўполлик бўлганига биноандир», дедилар.\nШофеий эса: «Қасамга бир соатгача амал қилади. Лекин нияти ундай бўлмаса ёки ўзига юкланган фурсатдек тафсир қилса, ундай эмас».\n3. Аллоҳ таоло қаттиқ ваъидларни ҳукм қилди. Чунки инсонларнинг барчасини ҳасоратда деб ҳукм қилди. Лекин тўрт нарсани бажарувчи ёки тўрт сифат ила васф қилинганлар эса ҳасоратда эмасдирлар. У сифатлар: Иймон, Солиҳ амал, Ҳақга тавсия этиш ва Сабрга ундаш.\nБу шундай нарсага далолат қиладики, албатта, нажот қуйидаги ишларнинг барчасига тааллуқлидир. Улар иймоннинг олтита бўлаги: 1.Аллоҳга.2. Фаришталарига. 3. Китобларга. 4. Элчиларга. 5. Охирги кунига. 6. Қазои қадарнинг яхшисию ёмонига иймон келтиришдир.\nСолиҳ амаллар – фарзларни адо этиш, гуноҳдан четланиш, яхшиликларни бажариш, ҳақга тавсия қилиш, бир-бирларини мустаҳкам ишга тавсия этиш, бир-бирларини Аллоҳнинг тавҳидига, Қуръонга амал қилишга, дин ва насиҳатга даъват этишга, амру маъруф ва наҳйи мункар қилишга ҳамда ўзи учун яхши кўрган нарсасини бошқаларга нисбатан ҳам яхши кўришга ундашдир.\nУмар (розияллоҳу анҳу): «Мени ўз айбимга йўллаб қўйган кишига Аллоҳ раҳм қилсин», дедилар.\nСабрга тавсия қилиш – одамлар бир-бирларини Аллоҳнинг тоатига, гуноҳдан ўзини тўсишга сабр қилишига, мусибат ва машаққатлардаги қазо-қадарга рози бўлишга ундашдир.\nИмом Розий (раҳматуллоҳи алайҳ): «Оят шу нарсага далолат қиладики, албатта, ҳақ оғир нарсадир. Машаққат доим у билан ҳамроҳдир. Шунинг учун тавсия қилишни бир-бирига яқин қилинмоқда», дедилар.


Вакцинация — ягона чора - Huquq.uz\nВакцинация — ягона чора\n15:00 - 09.08.2021\nЯқин 10 йилларгача қутулиш имконсизлиги башорат қилинаётган коронаинқироздан халос бўлишнинг ягона йўли сифатида дунёда эмлаш усули кўрсатилмоқда. Ўтган ҳафтада юртимизда хориждан бир неча марта вакциналар келтирилди. 3 миллион 60 доза Moderna вакцинаси АҚШ томонидан Жаҳон соғлиқни сақлаш ташкилотининг COVAX дастури доирасида беғараз кўмак тариқасида ажратилгани маълум қилинди.\nАммо одамлар орасида вакциналаш жараёнига нисбатан турли қарама-қарши фикрлар мавжуд. Эмланишни бефойда, ҳатто зарарли деб биладиганлар учрамоқда. Ҳатто кимки вакцина олса, у “чиплаштирилган одам”га айланиши ёки бепушт бўлиб қолиши ҳақидаги уйдирмаларга ишонадиганлар ҳам топилади. Аммо айнан вакциналар сабаб инсоният жуда катта фалокатларни енггани, ўлатлардан омон чиққанини ҳеч ким инкор этолмайди.\nXIX асргача дунё шифокорлари кенг тарқалган ва тез-тез такрорланиб турадиган йирик эпидемияларга қарши курашда ожиз эдилар. Бундай ўлатлар туфайли йилига минг-минглаб одамларнинг ёстиғи қурир, юқумли касаллик тобора авжига чиқарди. Чечак — ана шундай иллатлардан бири эди: ҳар йили шу дард дунё бўйича миллионлаб одамларни домига тортар, касалланганларнинг кўпчилиги ҳаётдан кўз юмар, соғайганларнинг аксарияти ногиронга айланиб қоларди. Чечак XVIII аср Европа мамлакатларида умумий ўлим кўрсаткичининг 20 фоизини ташкил қилган. Шу боис айнан чечак учун профилактика методларини қўллаш талаб қилинган.\nҚадим замонлардан бери бир нарса аён эди, яъни чечак билан оғриганлар бошқа бу дардга чалинишмасди. Мана шу ҳолат бир нарсага — вакцинацияга туртки берди: кейинчалик чечак туфайли оғир оқибатларга тушиб қолмаслик учун шу касалликка чалиниш ва уни енгил ўтказиб юбориш ҳақида бош қотирила бошланди. Биринчи марта Ҳиндистон ва Хитойда эмлаш амалиётига уриниб кўрилган.\nКейинчалик илм-фан ривожи, тиббий тадқиқотлар туфайли вакциналаш борасида улкан муваффақиятларга эришилган. Шу тариқа инсоният ХХ асрда кўплаб хавфли юқумли касалликлар устидан мутлақ ғалаба қозонган.\nБугунги мураккаб ва оғир даврда коронавирус инфекциясига қарши курашиш учун кўплаб давлатлар ва йирик фармацевтика компаниялари томонидан бир нечта вакциналар яратилиб, фуқароларни эмлаш орқали пандемияни жиловлашга эришилмоқда. Дунё бўйича ихтиёрий эмлашлар самарасиз қолгач эса кўплаб мамлакатлар бу жараённи мажбурий равишда амалга оширишни маъқул кўраётир. Аммо одамлар орасида вакциналарга ишончсизлик билан қараш, эмланишни бефойда, ҳатто зарарли деб биладиганлар ҳам бор. Аммо вакцина ковиддан сақлай олмайди, дейиш нотўғри. Эмланганлар касалланиши мумкин ва бу нормал ҳолат. Ҳаммаси инсоннинг иммун тизими хоссаларига ва популяцион иммунитетга боғлиқ. Унутмаслик керакки, ҳар қандай ҳолатда ҳам вакцинация ҳимоя беради.\nВакцина насл қолдириш тизимига салбий таъсир этиши, бепуштликка олиб бориши мумкин, деган уйдирмалар туфайли “эмлатмайман” дегувчилар ҳам бор. Ачинарлиси, эмлашнинг фойдаси ҳақидаги эмас, зарарлари ҳақидаги ёлғон-яшиқ маълумотларга лаққа тушадиганлар мутахассислардан жавоб олиб ўтиришмайди. Аслида ҳам вакцина бепуштликка олиб келадими?\nВакцинани одамларда қўллашни бошлашдан олдин, клиник синовларда аввал унинг хавфсизлиги ва иммуногенлиги ўрганилади. Эмбрионга таъсир қилиш ва мутация чақириш қобилияти, яъни эмбриотоксиклиги ва тератогенлиги ҳам ўрганилади. Ҳозирда қўлланаётган вакциналарнинг ҳеч бирида эмбриотоксиклик ва тератогенлик хоссалари аниқланмаган. Дарвоқе, коронавирусга қарши вакцина бепуштликка олиб бормаслиги 100 фоиз исботланган.\nКасалликка қарши эмлаш у билан курашишнинг энг самарали усули экани тобора ойдинлашиб бормоқда. Мутахассисларнинг кузатишларига кўра, коронавирусга қарши эмлаш амалиёти шундан далолат берадики, нафақат эмланганлар касалликдан ҳимояланади, балки вакцинация сабабли ушбу ҳудудларда вируснинг айланиши ҳам камаяди. Мазкур жараёнга бефарқ қараш, илмий асосланмаган маълумотлар билан кишиларни чалғитиш эса нафақат ўзимиз, балки яқинларимиз саломатлигига ҳам жиддий хавф туғдиради.


iPhone SE (2020) тақдим қилинди - Terabayt.Uz\niPhone SE (2020) тақдим қилинди\nApple 15 апрель куни ўзининг арзонроқ iPhone'ини ҳеч қандай йиғилиш ва тантанали маросимларсиз тақдим қилди.\nИккинчи авлод iPhone SE'си 2016 йилда тақдим қилинган iPhone SE билан бир хил номланган. Қурилма нархи 399 АҚШ доллари бўлиб, олдиндан буюртмалар жума кунидан бошланади, харидлар 24 апрелдан мижозларга етказиб берилади.\nУшбу смартфон Apple учун мураккаб бир вазиятда тақдим қилинди. Коронавирус сабаб Хитойдаги талабнинг кучсизлиги ҳамда таъминотнинг яхши эмаслиги сабаб февраль ойида компания иккинчи чоракдаги даромадлар пасайиши ҳақида маълум қилганди. Аммо купертиноликлар янги iPhone SE'га бўлган талаб борасида ўзларига ишонган кўринади.\nЯнги смартфоннинг ички аппарат таъминоти iPhone 11 ва iPhone 11 Pro'ники билан бир хил, аммо корпус дизайни 2017 йилги iPhone 8'никига ўхшаш. iPhone SE (2020) да Apple'дагилар iPhone 8 дизайнидан фойдаланган бўлса-да, девайснинг бошқа жиҳатлари, жумладан, экран ва процессорни такомиллаштирган. Натижада ўта қиммат iPhone смартфон сотиб олишни хоҳламайдиганлар учун ажойиб маҳсулот пайдо бўлган. Маълумот учун, iPhone 11 699 доллар, iPhone 11 Pro 999 доллардан бошлаб сотилади. Аппле янги iPhone SE борасида қўллаган стратегия, аслида, оригинал iPhone SE'да ҳам қўлланилган, яъни биринчи авлод iPhone SE дизайни iPhone 5'ники билан бир хил эди.\nАйни дамда Apple'нинг аксарият дўконлари карантин сабаб ёпиқ бўлгани боис iPhone SE'ни харид қилишдан олдин ишлатиб кўриш имкони йўқ. Лекин бунга ҳожат ҳам йўқ, аслида. iPhone 8'ни кўрганмисиз? Бу худди 449 долларлик iPhone 8'га ўхшаган, фақат яхшироқ телефон. Дарвоқе, Apple энди iPhone 8'ни ишлаб чиқаришни тўхтатади.\niPhone 11'га қўйилган Apple A13 процессори iPhone SE'да ҳам ишлатилган. Бу эса иккинчи авлод iPhone SE'да биринчи авлодга қараганда портрет ва HDR'га эга яхшироқ камера ҳам бўлади, деганидир. HDR расмлардаги қоронғу ёки ўта ёрқин майдонларнинг аниқроқ чиқишини таъминлайди. Портрет режими эса (iPhone 8'да ҳам портрет режими бор эди) юзнинг четларини блур қилиш имконини беради.\niPhone 8'да бўлган ва янги iPhone SE'га ҳам ўрнатилган бошқа жиҳатларга симсиз қувватлаш, Touch ID'ли уй экрани тугмаси, сув ва чангга чидамлиликнинг IP67 даражаси киради. Янги хусусиятлар эса сониясига 60 та кадр олиш имконига эга 4K видео, видеоларда стерео овоз, стабиллаштирилган видео ва портрет режимига эга селфи камера ҳамда 18 ватт тезкор қувватлаш имконидан иборат. Аудио жек эса йўқ. Қулоқчиндан фойдаланиш учун махсус донгл (адаптер) дан фойдаланиш керак.\nБазавий моделда доимий хотира сиғими 64ГБ бўлади. Аммо 449 долларга 128ГБлик талқинни, 549 долларга эса 256ГБлик iPhone SE харид қилишингиз мумкин.\nЯнги iPhone SE'ни сотиб олсангиз Apple TV+ хизматидан бир йил бепул фойдаланасиз.\nЎҚИНГ: «Жонли» тест видеоси: қайси iPhone қуввати энг кўпга етади?\n#Apple #iPhone #iPhone 8 #iPhone SE #смартфонлар #iPhone SE 2 #iPhone 9 #Apple iPhone 9 #Apple iPhone SE 2020


2 июлгача акция: мегабайтлар ва дақиқаларни икки баравар арзон алмаштиринг! - Terabayt.Uz\n2 июлгача акция: мегабайтлар ва дақиқаларни икки баравар арзон алмаштиринг!\n«Ўзбектелеком» акционерлик компанияси GSM стандарти (Uzmobile уяли алоқа оператори) абонентлари учун 30 кунлик интернет-тўпламларга ёқимли ўзгаришлар жорий этгани ҳақида хабар берган эдик. Бундан ташқари, UZTELECOM ўзининг INTERNET-NON STOP тўпламларига ҳам шунақа ёқимли янгиланишлар киритган.\n2021 йил 2 июндан бошлаб UZTELECOM миллий оператори машҳур ёрдамчи хизмати учун «Фойдали алмашинув» акцияси бошланганлиги ҳақида хабар берди.\nАкция шартларига кўра, UZTELECOM абонентлари 2021 йил 2 июндан 2 июлгача бўлган даврда «Фойдали алмашинув» хизматидан икки баравар арзонлаштирилган нархларда фойдаланишлари мумкин!\nШундай қилиб, энди мегабайтларни 500/1000/2500 сўмдан 100/200/500 дақиқага мос равишда алмаштирасиз. Худди шу шартлар дақиқаларни мегабайтларга алмаштиришда ҳам қўлланилади.\nЭслатиб ўтамиз, «Фойдали алмашинув» хизмати GSM абоненти учун ўз ресурсларини қулай тарзда бошқариш, яъни дақиқаларни мегабайтларга ёки мегабайтларни дақиқаларга тез ва қулай тарзда алмаштириш имконини беради.\nХизмат қуйидаги тариф режаларидаги абонентлар учун амал қилади: «Salom Plus», «Uzmobile 1200», «Uzmobile 4000», «Uzmobile VIP», «Komfort», «Street», «Flash», «OnLime», «Street Upgrade», «Flash Upgrade».\nАкция юзасидан батафсил маълумотни мазкур ҳавола орқали «Ўзбектелеком» сайтидан олиш мумкин.\n#Uztelecom #акция #мобил алоқа оператори #мобиль оператор #операторлар #Ўзбекистон #Ўзбектелеком #мавсумий акция #акциялар #Aksiyalar


ЖАҲОН УЗРА ТАРАЛМОҚДА «ШАРҚ ТАРОНАЛАРИ» - Ўзбекистон овози газетаси\nЖАҲОН УЗРА ТАРАЛМОҚДА «ШАРҚ ТАРОНАЛАРИ»\nСамарқанд шаҳрида 28 август куни «Шарқ тароналари» Х халқаро мусиқа фестивалининг тантанали очилиш маросими бўлиб ўтди\nҚадимий ва ҳамиша навқирон Самарқанд қўшалоқ байрам оғушида. Мустақиллигимизнинг 24 йиллиги ва «Шарқ тароналари» X халқаро мусиқа фестивалига кўрилган тайёргарлик шаҳарга янада файз ва чирой бахш этган. Кенг ва озода кўчалар бўйида ранг-баранг байроқлар ҳилпирайди. Сўлим боғ ва хиёбонлар таровати кишига хуш кайфият бағишлайди. Одамлар юзидаги табассум катта байрам яқинлашаётганидан дарак беради.\nБугун Самарқандга келган киши ана шундай байрамона, дўстона муҳитнинг гувоҳи бўлади. Бу ерда Президентимиз Ислом Каримов ташаббуси билан ташкил этилган «Шарқ тароналари» халқаро мусиқа фестивали ўнинчи бор ўтказилмоқда. Олтмиш олти мамлакат санъаткорлари, минглаб сайёҳлар ва мухлисларнинг бир-бирига ширинсўзлиги, очиқюзлигини кўриб, давлатимиз раҳбарининг илк фестивалнинг очилиш маросимидаги қуйидаги сўзлари ёдга тушади: «Ишонаманки, бу фестиваль ҳар бир одамни меҳру шафқатли, меҳру оқибатли бўлишга даъват этади, ер юзида барқарорлик ва аҳиллик табиатини уйғотади. Ишонаманки, «Шарқ тароналари» мусиқа фестивали халқларимиз маданиятларини ўзаро бойитади, миллатимиз ва динимиздан қатъи назар, халқларимизни ва инсонларни бир-бирига яқинлаштиради».\nБу олижаноб мақсадлар ҳаётда ўз ифодасини топмоқда. 1997 йилдан буён ҳар икки йилда ўтказиб келинаётган «Шарқ тароналари» халқаро мусиқа фестивали жаҳон аҳлининг ўзаро маданий мулоқотга бўлган ҳаётий эҳтиёжини рўёбга чиқаришда беқиёс восита бўлиб хизмат қилмоқда.\nМуҳташам мадрасалар гулгун шафақ фонида янада гўзал ва салобатли кўринади. Бетакрор амфитеатр ҳосил қилган бу обидалар анжуманга ўзгача руҳ, улуғворлик бағишлайди. Мовий гумбазлар ранг-баранг чироқлар ёғдусида жилоланади. Майдон «Шарқ тароналари» халқаро мусиқа фестивалининг очилиш маросимига йиғилган томошабинлар билан тўлган. Улар орасида анжуман қатнашчилари ва меҳмонлари, санъат ихлосмандлари, мусиқашунос олимлар, чет эллик ва маҳаллий журналистлар, сайёҳлар бор.\nДавлатимиз раҳбари «Шарқ тароналари» халқаро мусиқа фестивали иштирокчилари ва меҳмонларини қутлар экан, мазкур анжуманнинг чуқур гуманистик руҳи ва фалсафаси, халқлар ўртасида дўстлик ришталарини мустаҳкамлаш, маданий мулоқотни ривожлантириш, мумтоз мусиқа анъаналарини асраб-авайлашдаги аҳамияти ҳақида тўхталди, фестиваль ишига муваффақият тилади.\nАбу Наср Форобий «Мусиқа ҳақида катта китоб» асарида товушларнинг вужудга келиши, куйлар уйғунлиги, ритм ўлчовлари ва турларини шарҳлаб берган. Абу Али ибн Сино «Тиб қонунлари» китобида юрак, асаб касалликларини мусиқа воситасида даволаш яхши самара беришини таъкидлаган. Комил Хоразмий Хоразм нотасини ихтиро қилиб, «Рост» мақомининг дебочасини ушбу нотага туширган.\nБолалар мусиқа ва санъат мактабларининг моддий-техник базасини мустаҳкамлаш ва уларнинг фаолиятини янада яхшилаш бўйича 2009-2014 йилларга мўлжалланган Давлат дастури доирасида 278 мусиқа ва санъат мактаби фойдаланишга топширилди. Улар 30 мингдан ортиқ янги мусиқа асбоблари, 61 минг нусха ўқув қўлланмалари, миллий ва жаҳон мусиқаси ноталари билан таъминланди.\n«Ягонасан, муқаддас Ватан!», «Ниҳол», «Юрт келажаги», «Камалак юлдузлари» каби кўрик-танловлар истеъдодли санъаткорларни қўллаб-қувватлаш, ёшлар маънавиятини юксалтиришга хизмат қилмоқда.\n«Шарқ тароналари» фестивали мамлакатимизда маданият ва санъатга қаратилаётган алоҳида эътиборнинг юксак намунасидир.\nВатанимиз мустақиллигининг 24 йиллик байрами арафасида ўтаётган бу галги фестивалга Самарқандда катта тайёргарлик кўрилди. Давлатимиз раҳбари ташаббуси билан Регистон майдони таъмирланиб, атрофи ободонлаштирилди. Амфитеатр кенгайтирилиб, ёритиш тизими янгиланди. Улуғбек, Шердор, Тиллакори мадрасалари реставрация қилинди. Кўксарой майдони, Амир Темур, Руҳобод хиёбонларида кенг кўламли ободонлаштириш ишлари амалга оширилди, янги фавворалар бунёд этилди.\n— Самарқанддаги ўзгаришлардан жуда хурсандмиз. Бу ерга бутун дунёдан санъаткорлар келибди, — дейди меҳнат фахрийси Тўхта Худойназаров. — Бундай катта тадбирларни ташкил этишнинг ўзи бўлмайди. Бунинг учун аввало тинчлик-осойишталик, катта иқтисодий имкониятлар керак. Ўзбекистонимиз ана шундай ютуқларга эришаётгани учун Яратганга шукроналар айтамиз. Юртимизга, тинч ва фаровон ҳаётимизга кўз тегмасин!\n— Дунёнинг кўп жойларида бўлганман, лекин ҳеч қаерда Самарқанддагидек бой таассурот олмаганман, — дейди эквадорлик созанда Гео Сакуилло. — Бу ерда қандайдир сеҳр бор. Бу ерда асрлар учрашган, цивилизация ривожининг энг яхши жиҳатлари мужассам бўлган. Шаҳарнинг диққатга сазовор жойларини айланиб охирига етолмаяпмиз. Тарихни, Ўзбекистонни ўзимиз учун қайта кашф этяпмиз. Халқингизнинг буюк меросига, тинч-хотиржам ҳаётига ҳавасимиз келди.\nАнжуман қатнашчилари Регистон майдонидаги асосий саҳнадан ташқари, Оқдарё, Жомбой, Самарқанд, Тайлоқ туманларида ҳам концерт дастурларини намойиш этмоқда. Самарқанд шаҳридаги истироҳат боғлари ва хиёбонлар, театрлар, маҳалла гузарлари, болалар мусиқа ва санъат мактабларида учрашувлар ўтказилмоқда.\nФестиваль иштирокчилари ва меҳмонлари Самарқанднинг ноёб тарихий обидаларини зиёрат қилиш, тўкин ва фаровон бозорларимизни кўриш, истиқлол йилларида амалга оширилган бунёдкорлик ишлари ва меҳмондўст халқимиз билан танишиш имкониятига эга бўлмоқда.


ГОЛЛАНДИЯДАГИ 101 ЎЗБЕК: ҲОЗИРЧА ҲОТАМ ҚОДИРОВ ВА ЗОЙИР МУРОДОВ НОМЛАРИ АНИҚ\nЖамият 06.10.2018 400\nХотира - муқаддас, қадр - абадий\nНидерландиялик журналист ва тадқиқотчи Ремко Рейдинг бошчилигидаги “Шон-шуҳрат майдони” Нидерландия фонди вакиллари “Ўзбеккино” миллий агентлиги, Ёшлар иттифоқи, Кинематографияни ривожлантириш маркази ва бошқа ташкилотлар таклифига биноан юртимизга ташрифи доирасида 3 октябрь куни Қарши шаҳрида ҳам бўлди. Вилоят ёшлар марказида ташкил этилган тадбирда Нидерландия делегацияси аъзолари, нуронийлар, ёшлар ва ОАВ вакиллари иштирок этди.\nХўш, Ремко Рейдинг ким ва уни юртимизга қандай мақсад бошлаб келди?\nУ маҳаллий журналист бўлиб, 20 йилча олдин Нидерландиядаги совет қабристони ҳақида эшитади. Ўрганиш давомида қабристонда 865 совет жангчиси кўмилгани, улар орасида 101 аскарнинг шахси ва исми келтирилмагани, фақат “номаълум совет жангчиси” деган битик борлиги аён бўлади. Ушбу аскарлар кимлигини излаб, Ремко архив маълумотларини ўрганади.\nМаълум бўлишича, 18-34 ёш оралиғидаги бу аскарлар ўзбек бўлиб, улар фашистлар Германияси собиқ иттифоқ ҳудудига бостириб кирганининг биринчи ҳафтасида Смоленск яқинида асирга олинган ва нацистлар қўл остидаги Голландияга, Амерсфортга келтирилган. Улардан 24 киши 1941 йилнинг қаҳратон қишидан омон чиқмайди. Бир қанчаси тиббий тажриба қурбони бўлади. Қолган 77 асир ишга ярамай қолганидан сўнг, концлагер яқинидаги ўрмонга олиб чиқиб, отиб ташланади.\nЎрганишларга кўра, ўзбек аскарлари фашистик Германиянинг ўта муҳим тадбири учун танлаб олинган. Адольф Гитлер шахсан Геббельс ва Гиммлерга пропаганда руҳидаги фильм олишни буюрган, унда Қизил армия аскарлари инсоний фазилатлардан маҳрум бўлган, кучсиз ва тараққий этмаган мавжудот сингари кўриниш бериши керак эди. Шунинг учун асирлар оч қолдирилиб, ҳатто сув ичиш ҳам тақиқланган. Буларнинг барчаси Москва учун жанг қилиш арафасида турган немис аскарлари руҳини кўтариш мақсадида қилинаётган эди. Фильм 1941 йилнинг ноябрь ойида намойиш этилиши керак бўлиб, суратга олиш гуруҳига рейхнинг энг яхши кинематографлари жалб этилади.\nФашистлар оч осиёликлар емак учун бир-бири билан қандай уришиб-талашишини кинокамерага тасвирга олишни исташади. Бироқ ўткир тиканли панжара ортидан улоқтирилган нонни асирлар ўзаро тенг бўлиб ейишгани уларнинг ҳафсаласини пир қилади.\n- 101 маҳбус билан боғлиқ ҳужжатлар фашистлар томонидан йўқ қилиб юборилган, - дейди Ремко Рейдинг. – Бироқ биз бор кучимизни сарфлаб, бунинг охирига етишга ҳаракат қиламиз. Қонли уруш машаққатларига мардонавор бардош берган инсонларнинг яқинларини топишда ва уларнинг номлари тикланишида барчани фаолликка чорлаб қоламиз.\nҚайд этиш лозим, делегациянинг асосий мақсади 101 аскар қариндошларини топишдан иборат. Бунинг учун тадқиқотчи Қарши, Бухоро, Самарқанд ва Чирчиқдаги архив маълумотларини ўрганишни бошлаган. Маълумотлар эса жуда кам. Концлагер қўриқчиси томонидан олинган ягона сурат, лагерда асирда бўлган голландиялик маҳбус томонидан чизилган 9 та портрет, оғзаки ҳикоялар, шу холос. Суратларнинг иккитасида “Ҳотам Қодиров” ва “Зойир Муродов” исмлари ёзилган. Изланишлар натижасидаги тахминларга кўра, Зойир Муродов қашқадарёлик бўлиши мумкин.\nТадбирда ушбу аскарлар шахсини аниқлашда келгусида қилинадиган ишлар юзасидан фикр алмашилди, таклиф ва тавсиялар билдирилди.\nШуни ҳам таъкидлаш лозим, айни пайтда 101 ўзбек жангчисининг Иккинчи жаҳон урушида кўрсатган юксак жасоратига бағишланган бадиий фильм суратга олинмоқда. Суратга олиш ишлари Ўзбекистон, Россия, Германия ва Голландияда бўлиб ўтади ва 2019-2020 йилга қадар давом этади.


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ (“ҲИДОЯТ” ЖУРНАЛИ, 2016 ЙИЛ 2-СОН)\nСЎРАГАН ЭДИНГИЗ (“ҲИДОЯТ” ЖУРНАЛИ, 2016 ЙИЛ 2-СОН)\nСавол: Ўзбекистон мусулмонлари идораси, “Мовароуннаҳр” нашриёти чоп этадиган йиллик тақвимда “тонг” ва “қуёш”нинг чиқиш ва ботиш вақтлари берилган. Бомдод намозининг азон ва такбир вақтлари қандай аниқланади?\nЖавоб: Алҳамду лиллаҳ, вассолату вассаламу ала росулиллаҳ. Аммо баъд... Субҳи содиқ, яъни машриқ тарафда, қуёш чиқиши тарафида, ер сатҳи бўйлаб тарқаладиган дастлабки ёришиш тақвимда тонг вақти деб кўрсатилган. Ана шу пайтдан бошлаб бомдод намозига азон айтса бўлади (“Фатовойи Оламгирия”). Агар, сиз яшайдиган жойда тақвимда кўрсатилган тонг соатида ана шу ҳолат бўлмаса, у ерда ҳали бомдод вақти кирмаган бўлади. Тақвимда берилган намоз вақтлари маълум бир шаҳар учун хосдир. Вилоят турли ҳудудларида қуёшнинг чиқиши ва ботишида фарқ бўлиши табиий. Шунинг учун, намоз вақтлари, рамазонда оғизни очиш ва ёпиш вақтларини жойлардаги масжидларнинг имом-хатиблари, уларнинг ноибларидан янада аниқлаштириб олинса, яхши бўлади.\nСавол: Тўрт ракатли фарз намозини ўқиётган одам иккинчи ракатдан сўнг, намозим тугади деб чиқиб кетса, у кейин икки ракатни ўқиб, саждаи саҳв қилиб, аввалги икки ракатга қўшиб қўйса бўладими ёки намозни қайтадан ўқиши керакми?\nЖавоб: Сиз айтган ҳолатда намоз бузилади ва уни қайтадан ўқиш керак.\nСавол: Фарз намозининг биринчи ракатида Фотиҳадан сўнг катта суранинг охирги оятларини ўқиса бўладими ёки албатта сурани бошидан ўқиш керакми?\nЖавоб: Фарз намозларнинг олдинги икки ракатининг ҳар бирида Фотиҳа сурасидан сўнг бошқа-бошқа сураларни тугал ўқиш афзалдир. Биринчи ракатга Фотиҳа сурасидан сўнг суранинг олдинги бир қисмини ўқиб, иккинчи ракатда қолган қисмини ўқишни баъзи уламолар макруҳ бўлади дейишган. “Заҳирия”да бундай қилмаслик керак, дейилган.\nБиринчи ва иккинчи ракатларда Фотиҳа сурасидан сўнг бирор суранинг охирини ўқиш, агар суранинг ўқиладиган охирги оятлари сони бир тугал суранинг, масалан,”Ан-Набаъ” сурасининг оятлари сонидан кўп бўлса, жоиздир. Аксинча, агар бир тугал суранинг оятлари сони ўқиладиган суранинг охирги оятлари сонидан кўп бўлса, биринчи ва иккинчи ракатда Фотиҳа сурасидан сўнг бир тугал сурани ўқиш афзалдир (“Фатовойи Оламгирия”).\nБиринчи ракатда бир суранинг охирини (масалан, “Аманар расулу”ни), иккинчи ракатда қисқа бир сурани (масалан, Ихлос сурасини) ўқиш макруҳ эмас (“Татархония”).


Ироқликлар Бағдодийнинг ўлимига оид лавҳани томоша қилмоқда, Нажаф, 2019 йил 27 октябри.\n“Ислом давлати” террор гуруҳининг 26 октябрь куни Сурияда ўлдирилган лидери Абу Бакр ал-Бағдодий майити денгизга қўйилади. Бу ҳақда CNN канали Пентагондаги икки манба сўзларига таянган ҳолда хабар тарқатди.\n27 октябрь куни АҚШнинг миллий хавфсизлик бўйича маслаҳатчиси Роберт О’Брайен 2011 йили Усома бин Ладин майити билан нима қилинган бўлса, ИД лидерининг майити ҳам билан шундай қилинишини билдирган. Бу каби дафн усули террорчининг қабри зиёратгоҳга айлантириб олинмаслиги учун танланган.\nДушанба куни АҚШ президенти Дональд Трамп ал-Бағдодийнинг ўлдирилиши бўйича махсус амалиёт видеосидан лавҳалар ёйинлашни ваъда қилган.


Ўзбекистон Республикаси Фуқаролик кодексини давр талабларига мослаштириш зарурияти...\nЎзбекистон Республикаси Президентининг 2020 йил 24 январдаги Олий Мажлисга Мурожаатномасида мамлакат ҳаётининг барча жабҳаларида қонун устуворлигини таъминлаш, фуқароларнинг ҳуқуқ ва эркинликларини, қонуний манфаатларини ишончли кафолатлашнинг ҳуқуқий механизмларини такомиллаштириш масалаларига алоҳида урғу берилди. Бунда тегишли қонунчилик базасини ҳозирги замон талаблари асосида янгилаш зарурлигига эътибор қаратиб, давлатимиз раҳбари қуйидагиларни таъкидлади: «Суд-ҳуқуқ соҳасига доир асосий қонун ва кодекслар бундан деярли 20-25 йил олдин қабул қилинган бўлиб, ҳозирги давр талабларига мутлақо жавоб бермайди. Шу сабабли, парламент яқин йилларда Фуқаролик, Жиноят ... ва бошқа кодексларни янгидан қабул қилиши мақсадга мувофиқ», – деди.\n“Фуқаролик кодекси, – Ўзбекистон Республикаси фуқаролик қонунчилигини такомиллаштириш чора-тадбирлари тўғрисидаги Президент фармойишида (2019й. 5 апрель) таъкидланганидек, «ўтиш даври»нинг кенг кўламли ўзгаришларини фуқаролик-ҳуқуқий тартибга солишда муҳим роль ўйнади ва мамлакатда бозор иқтисодиётини ривожлантириш учун мустаҳкам ҳуқуқий замин яратишга имкон берди.” Ушбу фармойиш билан фуқаролик қонунчилигини такомиллаштириш Концепцияси тасдиқланди. Табиийки, қонунчиликни шу жумладан, Фуқаролик кодексини янгилашдан мақсад фақат қонун қабул қилиш эмас, аксинча, янги қонунлар эртага одамларга қандай амалий наф бериши, уларнинг ҳаётини қандай енгиллаштириши устида ўйлашдан иборат бўлмоғи лозим.\nЮқоридаги раҳбарий ҳужжатлардаги топшириқ ҳамда вазифалар ижроси сифатида Фуқаролик кодексининг янги таҳрири лойиҳаси тайёрланиб, мутахассислар муҳокамасига қўйилди. Шу муносабат билан лойиҳанинг айрим қоидалари юзасидан фикр-мулоҳазаларимизни баён этмоқчимиз.\nФуқароларниг ҳуқуқ ва бурчлари вужудга келиши асосларининг такомиллаштирилиши.\nМаълумки, мамлакатимиз фуқаролик қонунчилиги фуқаролик муомаласи (муносабатлари) иштирокчиларининг ҳуқуқий ҳолатини, мулк ҳуқуқи ва бошқа ашёвий ҳуқуқларнинг, интеллектуал фаолият маҳсулларига бўлган ҳуқуқларнинг вужудга келиш асосларини, шартномавий ҳамда ўзга мажбуриятларни, шунингдек бошқа мулкий ҳамда у билан боғлиқ шахсий номулкий муносабатларни тартибга солади.\nМуҳокама қилинаётган Кодекс лойиҳасининг 10-моддаси фуқаролик ҳуқуқ ва бурчларининг вужудга келиш асосларига бағишланган. Амалдаги кодексда бундай асослар тўққизта эди (8-модда). Лойиҳанинг юқоридаги моддасига яна битта янги асос киритилмоқда, яъни «қонунда назарда тутилган йиғилиш қарорлари» ҳам фуқаролик ҳуқуқ ва бурчларининг вужудга келиши учун асос бўлади. Бундай асос Концепцияда таклиф этилган бўлиб, унга кўра, корпоратив муносабатларни ҳам Фуқаролик кодексининг тартибга солиш предметига киритилмоқда. Мақсад – оммавий акциядорлик жамиятлари фаолиятининг хусусиятларини белгилаш, корпоратив ҳужжат кучига эга ва учинчи шахслар учун мажбурий бўлган «корпоратив шартнома»ни жорий қилиш, тенг акциялар пакети эгалари жамият фаолиятини издан чиқарганида корпоратив танглик вазиятидан чиқиб кетиш механизмларини мустаҳкамлашдан иборат. Бу билан бозор иқтисодиёти шаклланиши шароитида вужудга келаётган янги корпоратив муносабатлар Кодекс предметига, ҳуқуқий тартибга солиш қамровига киритилмоқда.\nШунингдек, мазкур 10-моддадаги тўққизинчи асосни қуйидаги таҳрирда баён этишни таклиф этамиз: “9) фуқаролар ва юридик шахсларнинг қонунда тақиқланмаган бошқа ҳаракатлари натижасида.”\nЯна бир янгиликка эътибор қаратайлик. Амалдаги Фуқаролик кодексининг «Фуқаролик ҳуқуқларини амалга ошириш» деб номланган 9-моддаси 3-бандида «Фуқаролик ҳуқуқий муносабатлари иштирокчиларининг ҳалол, оқилона ва адолат билан ҳаракат қилиши назарда тутилади,» деган қоида мустаҳкамланган. Лойиҳанинг шу масалага бағишланган 11-моддасида юқоридаги қоидани қуйидаги таҳрирда баён этиш таклиф этилган: «Фуқаролик ҳуқуқий муносабат иштирокчиларининг ҳалоллиги ва улар ҳаракатларининг оқилоналиги назарда тутилади.»\nФикримизча, шу қоиданинг Лойиҳада таклиф этилаётган таҳрири унчалик муваффақиятли чиқмаган. Биринчидан, муносабат иштирокчиларининг ҳалоллиги (аввалги таҳрирда қилинган ҳаракатнинг ҳалоллиги таъкидланган); иккинчидан, фақат улар ҳаракатларининг оқилоналигига урғу берилган; учинчидан, ушбу ҳаракатларнинг адолатли бўлиши лозимлиги талаби чиқариб ташланмоқда. Ваҳоланки, кодексда «ҳалоллик», «оқиллик», «адолат» принципларига таяниш зарурлиги юқорида зикр этилган Концепцияда таъкидланган. Қолаверса, «адолат» тамойили Конституциямизда, шунингдек, кўплаб халқаро (конвенция, декларация, шартнома, битимлар) ҳужжатларда эътироф этилган принципдир.\nЎзбекистон Республикаси Конституциясининг 20-моддасига мувофиқ, фуқаролар томонидан ҳуқуқ ва эркинликларининг амалга оширилиши бошқа шахсларнинг, давлат ва жамиятнинг қонуний манфаатлари, ҳуқуқ ва эркинликларига путур етказмаслиги лозим. Шунга кўра, Лойиҳанинг 11-моддаси қуйидаги янги қоида билан тўлдирилаётганлиги айни муддао бўлмоқда: «Шахс томонидан ўз ҳуқуқларини амалга оширишда ушбу модданинг учинчи-олтинчи қисмларида назарда тутилган талабларга риоя қилинмаган ҳолларда суд шахсга ўз ҳуқуқларини суиистеъмол қилишни тўхтатиш мажбуриятини юклаши, шунингдек қонунда назарда тутилган бошқа оқибатларни қўллаши мумкин».\nАлоҳида таъкидлаш жоизки, лойиҳа «Фуқаролик ҳуқуқларининг сиёсий ҳуқуқлардан мустақиллиги» номли янги 12-модда билан тўлдирилмоқда. Унда фуқаролик ҳуқ уқларини амалга ошириш Конституция ёки оммавий ҳуқуқнинг бошқа қонунларида назарда тутилган сиёсий ҳуқуқларга боғлиқ эмас, деб таъкидланган. Буни ўта муҳим ҳамда жиддий ижобий қоида деб ҳисоблаш лозим. Шунингдек, ушбу модданинг иккинчи қисмида фуқаролик муносабатлари иштирокчилари қонун билан тақиқланмаган ҳаракатларни, шу жумладан қонунда тўғридан-тўғри назарда тутилмаган ҳаракатларни амалга ошириши мумкин”, деган қоидани мустаҳкамлаш таклиф этилмоқда.\nУшбу таклифни тўла қўллаб-қувватлаган ҳолда, шуни қўшимча қилишни истардик. Биз узоқ йиллардан бери «қонунда тақиқланмаган барча нарсаларни қилишга рухсат берилади» (фуқаролар учун); «фақат қонунда рухсат берилган нарсаларнигина (ваколатларнигина амалга ошириш) қилиш мумкин» (давлат органлари ва мансабдор шахслар учун) деган принципларни Конституцияда мустаҳкамлаб қўйиш мақсадга мувофиқлигини таъкидлаб келамиз. Зеро, бундай йўл тутиш инсон (фуқаро)лар ҳуқуқлари устуворлиги тамойили таъминланишига конституциявий асос ва кафолат яратади.\nЛойиҳадаги 12-модданинг якунида «Маъмурий ҳужжатлар воситасида аралашиш, агар ушбу ҳужжатлар муайян бир аниқ қонун асосида қўлланилган бўлмаса, тақиқланади», деган қоида ёзилган.\nНазаримизда, ушбу ўринда фуқаровий муносабатларга «маъмурий ҳужжатлар воситасида аралашиш таъқиқланади» деган мазмуннинг ўзини қолдирган маъқул. Лойиҳадан эса «агар ушбу ҳужжатлар муайян бир аниқ қонун асосида қўлланилган бўлмаса» деган изоҳ (оговорка)ни чиқариб ташлаш лозим. Акс ҳолда фуқаровий муомалаларга маъмурий аралашишга йўл очилиб, юқоридаги модданинг бор демократик табиати завол топиши мумкин.\nЯкуний мулоҳаза. Янги таҳрирдаги Фуқаролик кодекси лойиҳасининг 21-моддаси «Давлат органлари ва фуқароларнинг ўзини ўзи бошқариш органлари томонидан етказилган зарарни тўлиш» деб номланган. Ушбу мазмундаги норма амалдаги Фуқаролик кодексининг 15-моддасида мустаҳкамланган. Лойиҳа муаллифлари бу моддадан «Давлат органлари, фуқароларнинг ўзини ўзни бошқариш органлари мансабдор шахсларининг айби билан етказилган зарарни қоплаш суднинг қарори билан мансабдор шахслар зиммасига юклатилиши мумкин» деган нормани чиқариб ташлашни таклиф этмоқдалар.\nФикримизча, мазкур ташаббусни қўллаб-қувватлаб бўлмайди. Сабаби, биринчидан, бу ерда «мансабдор шахсларнинг айби билан» деб аниқ ёзиб қўйилган; иккинчидан, зарарни қоплаш вазифасини давлат органи зиммасига ёки фуқароларнинг ўзини ўзи бошқариш органи зиммасига юклаб қўйилиши мантиққа хилоф бўлиб, мансабдор шахсларнинг масъулиятсизлигини келтириб чиқариши мумкин. Бу эса, ҳозирги даврдаги мамлакатимиздаги инновацион ислоҳотларнинг руҳига ҳамда мазмунига асло мос келмайди.\nЮристлар малакасини ошириш маркази «Давлат ва жамият қурилиши» кафедраси мудири, профессор


Тушда зирак кўрса нимани билдиради. ko'rsa nima bo'ladi - Tush tabiri kitobi\nUztext.com » Tush tabiri » Тушда зирак кўрса нимани билдиради.\nБошқа таъбирларда ўз зиракгингизда қараб турсангиз- ўнгингизда қарама қарши жинс тамонидан омадга. Сиз ўтирманг вазиятда фойдаланинг, лекин шуни билинки ўз йўлингизда бошқаларни кўнглини оғритманг. своим равнодушием. Тулда олтин зирак\nАгар тушингизда кимдур сирғангизни сўраса ва уни олиб кетса, бу ўнгингизда яхши кўрганингиз билан кимдур учун уришиб қоласиз. Агар сиз ортга қайтиб олсангиз, унда сиз ютасиз ва душманларингиз ўзига ярашасини олишади. Қиз бола тилла сирға кўрса йигитини унда садоқатли ва яхши инсон экан. Бу боғлиқлик мустаҳкам бўларкан. Тушингизда зирак кўрсангиз\nЗирак – топиш – бахт ва фойдага; йўқотиш – қўрқувга; тақиб юриш – сирни билиб оласиз; сотиб олиш – яқин ва дўстларингизни хафа қиласиз; синдириш –хиёнат. Тушда зирак кўриш — қизиқарли ишдан яхши хабар оласиз. Синган зирак — душманларингиз хар-хил гапларни тақатишмоқда. Тушда зирак —қизингиз ва уни тақдири, ёки кимнидур сирини сир тутишингиз керак экан. Зиракни тақиш — ғийбат, кичкина фойдаги. Агар сиз кимнидур қулоғида зирак кўрсангиз


"Абрамовнинг шикояти нотўғри эди. Агар менга намоз ўқима дейишса, футболни ташлаб кетаман!" Футболчи қиз Солиҳа Ҳусниддинова билан интервью\n1 октябрь, 2021, 19:00\nТеглар:Суперлига | Бунёдкор-W | Ўзбекистон | Аёллар футболи | Ўзбекистон Аёллар Терма Жамоаси | Севинч | Людмила Карачик | Вадим Абрамов\nSPORTS.uz интервью рукнидан ўрин олган суҳбатларни давом эттиради. Бизнинг бу галги суҳбатдошимиз аёллар футболи бўйича яхши натижалар қайд этаётган, терма жамоамиз вакиласи Солиҳа Ҳусниддинова.\nИстеъдодли футболчимиз суҳбат жараёнида футболни "чиритаётган" ҳолатлар, Кореядан учралган йирик ҳисобдаги мағлубият сабаблари, Абрамовнинг намоз бўйича шикояти ва бошқа долзарб мавзуларда ўз фикрини билдирди.\nАссалому алайкум, Солиҳа.\nЭнг аввало, ўзингизни таништирсангиз. Мен-ку сизни танийман, аммо кимдир сиз ҳақингизда тўлиқ маълумотга эга бўлмаслиги мумкин.\n-Мен Ҳусниддинова Солиҳа 1998 йил 22 январь куни Қашқадарё вилоятининг Қамаши туманида туғилганман. Айни дамда Ўзбекистон миллий терма жамоаси аъзосиман.\nФутболга қачон кириб келгансиз ва бунга ким сабабчи бўлган?\n-Футболга ёшлигимдан қизиққанман. Мактабда ўғил болалар билан тўп тепиб юрар эдим. 7-синфлигимда биринчи мураббийим Шуҳрат Файзиев кўриб қолган ва ўша пайти янги очилган "Қушбеги" клубига таклиф қилганлар. Дадам билан гаплашиб, жамоага қабул қилган эдилар.\nОилангизда яна футболчилар борми?\n- Йўқ оилада ягона спортчиман.\nФутболчи қизни оилада қандай қабул қилишади?\n-Энг бошида онам бироз қаршилик кўрсатганди. Лекин ҳозир ота-онам ва акам қўллаб-қувватлайди.\nСизнингча, бугун аёллар футболи қайси даражада?\n-Агар ўзим учун деб ҳисобласак, режаларим жуда кўп. Европа клубларида ўйнашни мақсад қилганман. Ўсиш маъносида эса, сўнгги йилларда даражамиз кўтарилгани ва бундан 5 йил олдинги шароитлардан анча яхшиланганини айтган бўлардим.\nАйнан қайси клублар ўйинини томоша қиласиз ва қайси жамоада тўп суришни хоҳлайсиз?\n-Тўғрисини айтсам, охирги 8 ой футбол мусобақаларини кўрмадим, ўзимни қийнагим келмади. Футболчиларга келсак, Европадан Марсело ва Роналдуни ўйинини кузатиб бораман.\nЎзингиз ҳам баҳсларда уларнинг ҳаракатларини такрорлаб турасизми?\n-Кўпинча Марселонинг дриблингларини такрорлашга ҳаракат қиламан.\nАгар сиз мутасаддилар қаторида бўлганингизда, аёллар футболининг қайси жиҳатларига алоҳида эътибор берган бўлардингиз?\n-Клублар ва ёшлар бўлимига, чемпионатда қатнашадиган жамоалар савиясини оширишга алоҳида эътибор берган бўлар эдим. Чунки фақат номига иштирок этадиган клублар ҳам йўқ эмас.\nАйнан бугун сизни хавотирга солаётган, яъни футболни "чиритаётган" ҳолатлар ҳам бўлса керак?\nЮқори савиядаги клублар томонидан аёллар жамоасига эътибор ва маблағ кам ажратилиши, айрим қизлар эса орзуси, мақсади ва ҳоббийси бўлгани учун эмас, фақат пул топиш учун футбол ўйнаётгани бугун футболимиз "оёғига болта урмоқда". Ойликлар вақтида берилмаслиги энг оғриқли нуқтамиз!\nМоддий томондан қийинчиликлар бўлса керак?\n- Ҳа, кўпинча бундай ҳолат кузатилади. Чунки баъзи қизлар ижарада яшайди, озиқ-овқати ҳам кўпинча муаммо бўлиб қолади. Баъзи клубларда 3 ойда бир марта маош олишади. Энди ўйлаб кўрсак, ҳамма ҳам оиласи билан яшамайди, талабалар ҳам тўп суради. Ҳар куни Чирчиққа қатнаш керак. Агар ойликлар, бонус ва мукофот пуллари вақтида ҳисобингизга тушиб турса, ким ўсишни хоҳламайди?! Мисол учун, "Локомотив", "Пахтакор"да 1-1,5 миллион маош беришади, "Бунёдкор", "Севинч" ва "Жиззах"да икки баробар кўп пул тўлашади. Ҳамма қизлар зўр футбол ўйнаб, ўша клублар сафига бориб қўшилишни истамайдими?\nШу сабабли четга трансфер амалга оширишга кўп ҳаракатлар бўлса керак. Биламизки, у ерда шароитлар ҳам таҳсинга сазовор.\n- Четга чиқишга ҳаракатлар жуда кўп бўлади. Лекин бу менталитетимизга бироз тўғри келмайди. Нега? Чунки ёши етиб қолади, турмуш қуриш вақти яқинлашади ва ота-онаси ёнидан узоқлаштиргиси келмайди. Ёлғон бўмасин-у, терма жамоада ўйнайдиган 6-7 та қизга Европа, Осиёдан таклифлар бўлади. Юқорида айтганимдек, кўпинча менталитетимиз ҳалақит беради.\nТерма жамоа либосида тўп суриш жуда ифтихорли туйғу экани аниқ. Қандай машаққатлар талаб қилиниши сизга маълум. Хўш, терма жамоада ўйнаш учун қандай хусусиятга эга бўлиш керак?\nМиллий терма жамоада ўз кучига ишонган ҳар қандай қиз тўп тепиши мумкин. Қолаверса, ёш, таниш-билиш ҳеч қандай роль ўйнамайди. Жамоага энди келган қизлар билади, ҳар қандай терма жамоада босим бўлади. Чунки бу ерда вилоятдаги энг яхши футболчилар йиғилган ва сиз ўзингизга ишониб, ўйнаб кета олишингизга уларни ишонтирсангиз, жуда яхши кутиб олишади. Яна кўп кузатаман, маош олади ва шу пул уларга етади. Ўша пул билан яшаб юришга рози бўлишади. Агар икки йил кам ойлик олиб бўлса ҳам меҳнат қилса, юқори натижага эриша олади. Билмадим, балки улар ўз кучига ишонмас, кимдур мотивация бермас, йўл-йўриқ кўрсатмас.\nСизга ҳам таклифлар бўлдими, чунки футбол кўрамиз, имкониятларингиздан етарлича фойдалана оласиз?\n- Таклифлар бўлди, фақат ҳозирча, буларни сир сақламоқчиман. Ҳозир тикланиш ишлари билан бандман ва Худо хоҳласа, Европани кўзлаб турибман.\nТурмуш қуриш вақтига етгансиз ва ўзингиз айтганингиздек, бу қайсидир маънода ҳалақит бериши мумкин...\n- Бу ҳақда ҳам жуда кўп ўйладим, онам билан ҳам маслаҳатлашдим. Айни пайтда Жисмоний тарбия институтида таҳсил оляпман. Фақат футбол ўйнайман деб, оила қуришни кечиктирмоқчи эмасман. Қиз бола учун оила биринчи ўринда бўлиши керак. Оила аъзоларим ўқишни битиргунимча футбол ўйнашимга рухсат беришган. Ҳамма нарсани олдиндан айтиб бўлмайди, турмуш ўртоғим рози бўлса, яна давом эттираман. Лекин футболдан кетиш ниятим ҳам йўқ эмас. Имконим, вақтим борлигида ўйнамоқчиман.\nТурмуш қуриш ҳақида нима дея оласиз, яъни яхши кўрган инсонингиз борми?\n-Яхши кўриб, севишган инсоним йўқ. Тўғриси, ҳали бўлмаган нарсага хаёлимни чалғитгим келмайди.\nБугун терма жамоага қайси клублардан кўпроқ футболчи жалб этилади.\n-Кўпроқ "Бунёдкор", "Севинч", "Жиззах" терма жамаони аъзоси ҳисобланади. Қолаверса, АГМК ва "Металлург"дан ҳам қизлар чақирилади.\nҚайси футболчиларни алоҳида келтириб ўта оласиз? Маҳорат жиҳатидан.\nМаҳорат жиҳатидан? Людмила Карачик билан бирга ўйнаганмиз ва биламанки, у Европанинг хоҳлаган клубида ўйнаб кета олади. Меҳнати ва қобилияти сабабли ҳар қандай эркак футболчидан ҳам яхшироқ ўйнайди. Бундай қизлар кўп: Умида Зоирова, Мафтуна Шоимова шулар жумласидан. Терма жамоада энг катта ёрдам берадиган футболчиларнинг камида 12таси ҳар қандай чемпионатга мос ўйнай олади. Ёш қизларимиз, яъни 17 ёки 18 ёшлилар ҳам терма жамода ажралиб туради. Негаки, улар ўсиш жараёнида. Мураббийлар шу вақтда шогирдларига тўғри йўналиш кўрсатса, ўйлайманки, терма жамоамиз ҳам сезиларли ўсишга эришади.\nИккита ўйин эътиборимни тортди. Яъни Мўғулистон 12:0 ҳисобида мағлуб этилди. Лекин Жанубий Корея дарвозасига йўл топа олмадик.\n- Тўғрисини айтсам, Мўғулистон билан баҳсни кузатмадим. Билардим, Ўзбекистон учрашувда фаворит эди. Рақибимиз савия жиҳатидан анча паст. Қолаверса, сиздан кучсиз жамоа билан ўйинда хоҳлаган ишингизни қила оласиз. Жанубий Корея эса, Осиёдаги энг кучли жамоалардан бири. Бизнинг қизлар жуда яхши, тенгма-тенг ўйнади. Лекин жисмоний жиҳатдан барибир ютқаздик. Кореяга етарлича қаршилик кўрсатдик, гол уролмаганимиз эса тажрибамиз етишмаганидан деб ўйлайман.\nСўнгги нуқтани қўйиш жуда қийин бўлди. Терма жамоага бугун чақирув олмаётган ҳужумчилар ҳам йўқ эмас. Мураббий яна қайси футболчиларни терма жамоага жалб қилиши мумкин эди?\nҲозирги терма жамоани ҳозирги таркиби ҳам ёмон эмас. Ўзбекистондаги энг яхши футболчи қизлар йиғилган. Чемпионатлар ўртасида ҳам фарқ бор. Кореянинг ички чемпионати юқори савияда.\nАгар ўзбек қизлари ҳам четга чиқса, Европа ҳавосини кўрса, терма жамоага неча фоиз "плюс" бўла олади?\n- Бу нафақат терма жамоа, балки клубларга ҳам ёрдам беради. Ички чемпионатимизда тўп сурадиган қизларда "опам Европа клубида ўйнайди, мен ҳам ҳаракат қиламан", деган фикрлар пайдо бўлади.\nҲўп энди ўзингиз ҳақингизда атрофлича айтиб ўтсангиз, Солиҳа нималарга қизиқади? Футболдан ташқари, албатта.\n- Футболдан бошқа теннис ўйнашга, сайр қилишга қизиқаман. Энг асосийси, таом тайёрлашни яхши кўраман. Асабийлашсам ёки нимадандир сиқилсам, ошхонада вақт ўтказаман.\nДемак, сизни уй бекаси сифатида тасаввур қилсак бўлар экан.\n- Билмадим(кулади). Бир нарсани алоҳида айтиш керакки, кўпчилик футболчи овқат қилишни билмайди, деб ўйлайди. Бундан менинг жаҳлим чиқади. Чунки алам қилади, қиз боламизку, буни билишимиз керак. Футбол, спорт ўз йўлига.\nСолиҳа, балки бу саволимга жавоб беришни истамассиз. Бу сизни хоҳишингиз. Биламизки, ҳижоб ўрагансиз ва бу футбол учун тўғри танловми? Абрамов футболчиларни намоз ўқиши ҳақида шикоят қилганини кўрган бўлсангиз керак.\n- Саволингизга келадиган бўлсак, бу ҳолат ҳамма вақтда бўлган. Абрамовдан олдин ҳам, ундан кейин ҳам давом этаверади. Агар намоз ўқима, намоз ўқисанг, терма жамоа йиғинига келма, дейдиган бўлса, футболчи яхшиси йиғинга бормайман, дейди. Терма жамоа учун шароитлар яратиб берилган ва мағлубиятга намоз ўқишни сабаб қилиб келтириш тўғри нарса эмас.\nАгар сизга шундай тақиқ қўйилса, қандай жавоб берар эдингиз. Ахир ўз ўрнини билдириб қўйиш ҳам керакку.\n- Бугунги Солиҳа билан аввалгиси ўртасида катта фарқ бор. Агар менга бу тақиқ қўйилса, футболни ташлаб кетаман. Тўғриси, кўплаб клублардан таклиф тушди ва шу каби тақиқлар бўлганлиги учун рад этганман.\n"Реал" Мадрид - "Шериф" ўйинини кўрган бўлсангиз керак. Яхшибоевни бу натижага эришишига энг катта ёрдам берган омилни айта оласизми? Ҳар ҳолда, футболчи тилини футболчи яхши билади.\n- Ўйинни кўрмадим, лекин Яхшибоевнинг голини кўрдим. Жуда чиройли, бош билан гол урди. Энг катта омил - ўз устида ишлагани, оиласини қўллаб-қувватлагани ва қанча ишласа ҳам, янада юқорига интилиши бўлса керак. Яна кучли хоҳиш ҳам сабаб, чунки бугун "Реал" Мадрид билан ўйнайман, ўзимни кўрсатишим керак, деган фикр ҳам бўлади.\nСолиҳа, қимматли вақтингизни ажратиб, биз билан суҳбат қилганингиздан ҳурсандман. Катта раҳмат!\n- Арзимайди, сизга ҳам раҳмат.\nКелажакдаги барча орзу, мақсадларизга етишингизни сўраб қоламиз. Худо хоҳласа, Чемпионлар лигасида гол уриб Ватанимиз номини дунёга танитишингизни кутиб қоламиз. Оилавий ҳаётингизда ҳам омад ёр бўлсин!\n- ИншаАллаҳ. Айтганингиз келсин.\nАбрамовда одамгарчилик йўқ бўлган эканда. Кофир инсон эканку шундай деган бўлса. Йўқол бизнинг Футболдан Вадем А.\n"Саҳарда тўйларга боришимга тўғри келди, қўшниларимни қозон кабоб билан меҳмон қиламан" - Хюистранинг футбол ва футболдан ташқари ҳаёти\n"Крилья Советов"да қандай муаммоларга дуч келган? Футболимиз ўсяптими? Нега Суперлигага қайтмади? Ёхуд Кувайтда ишлаётган ўзбек мураббийи ҳақида\nЎзбекистон аёллар терма жамоаси ўз дарвозасидан жавобсиз 4 та гол ўтказиб юборди


Шимолий Корея Сеул билан тўғридан тўғри музокаралар ўтказишга рози бўлди (видео)\nКХДР расмийлари Жанубий Кореянинг 9 январь куни тўғридан тўғри музокаралар ўтказиш борасидаги таклифини қабул қилди. Бу 2015 йилдан бери юқори даражада бўлиб ўтадиган илк учрашув бўлади. Учрашув икки мамлакат чегарасидаги Пханмундж демилитаризация қилинган ҳудуддаги чегара пунктида бўлиб ўтади.\nМузокараларда КХДРнинг Пхёнчханда бўлиб ўтадиган қишки Олипиада ўйинларида иштироки, Корея ярим оролидаги вазият муҳокама қилинади, дея хабар берди Жанубий Корея Бирлашиш вазирлигининг вакили.\nЯнги йил байрами муносабати билан чиқиш қилган КХДР раҳбари Ким Чен Ин баёнот бериб, Пхеньян Сеул билан мулоқотга тайёр эканлигини ва ўзининг миллий терма жамоасини Пхёнчхандаги олимпиада ўйинларига юборишга тайёрлигини билдирган эди. Жанубий Корея президенти Мун Чжэ Ин Шимолий Корея раҳбари Ким Чен Иннинг ниятини олқишлади.\nКореялараро музокаралар ғоясини АҚШ президенти Дональд Трамп қўллаб-қувватлади. Мудофаа вазирлиги 2018 йил бошларида Жанубий Корея билан ўтказиладиган қўшма ҳарбий машқларни бошқа вақтга кўчирилганини эълон қилди. Пхеньян қўшма машқлар режасини кескин танқид қилган, қўшма машқлар КХДРга қарши бостириб киришга тайёргарлик эканини айтган эди.\nДекабрь ойи сўнгида АҚШ КХДРга қарши санкцияларни кенгайтирди. 22 декабрь куни БМТ Хавфсизлик Кенгаши ноябрь ойида ракета синовлари ўтказганига жавоб сифатида Пхеньянга нисбатан янги санкциялар жорий қилди.


Тут кўчатларини экиш бўйича тавсиялар - Ўзбекистон Республикаси Қишлоқ хўжалиги вазирлиги\nТут кўчатларини экиш бўйича тавсиялар\n5 Январ 2017 00:00\nИпак қуртидан мўл ва сифатли пилла ҳосили етштириш унинг озуқа базаси яъни тут плантациялари ва якка тартибда қаторлаб экилган тут дарахтларидан олинадиган баргга боғлиқдир. Уларни ўз вақтида агротехника қоидаларига амал қилган ҳолда парвариш қилаётган фермер хўжаликлари йилдан-йилга пилладан юқори ҳосил олмоқдалар.\nКейинги йилларда ипак қуртидан мўл ва сифатли ҳосил олиш учун якка тартибда қаторлаб экилган тут дарахтларига, хусусан баланд танали ва бута шаклида экилган тутзорларга ўз вақтида сифатли ишлов бериш ва туп сонини сақлаб қолишга жиддий эътибор бериш талаб этилмоқда.\nБундай тут плантацияларнинг қатор оралари экинлардан бўшагандан сўнг, 25–35 см чуқурликда ҳайдалади. Шўрланган тутзор қатор ораларини ҳайдашдан ёки ҳайдашдан сўнг шўри ювилиши шарт, акс ҳолда тутларнинг ўсиб-ривожланиши сусайиши барг ҳосилига салбий таъсир қилади. Бундай ердаги тутзорларга кузда яхоб суви бериш, биринчидан ернинг шўрини кетказса, иккинчидан, қишлаш учун тупроқда қолган ҳар хил зараркунандаларнинг ғумбаклари ва ҳашаротларнинг личинкаларига қирғин келтиради. Шу билан бир қаторда тут дарахтлари ўсиб-ривожланиши учун керакли намлик ва озуқа билан етарли даражада таъминланади, пировардида тут дарахтлари новдаларидаги куртаклар бир текис ривожланиб, мўл ва сифатли барг тўплайди.\nЯкка қатор тут дарахтлари йўл, ариқ ва зовур ёқаларига ва далаларни четларига экилади. Бу хилдаги тутлар республикамиздаги ипак қуртининг озуқа фондини 75 фоизини ташкил қилади. Бундай усулда экилган тут дарахтларининг барг ҳосили мўл ва тўйимли бўлади. Пахта майдонларининг атрофларида сув оқиб турадиган доимий ариқ ва каналлар бўйига экилганлиги учун сувга муҳтожлиги сезилмайди. Бироқ бу усулда экилган дарахтларнинг камчилиги шундаки, тут кўчатлари экиладиган жойларни тайёрлаш, кўчатларни экиш ва парвариш қилиш асосан қўл меҳнати орқали бажарилади, механизмдан тўлиқ фойдаланиб бўлмайди. Шунга қарамай қаторлаб экиладиган тутлар ҳозирги кунда ҳам, келажакда ҳам, пиллачиликнинг озуқа фондини мустаҳкамлашда катта роль ўйнайди.\nҚаторлаб экилган тутларнинг афзалликлари шундаки, уларни ўстириш учун алоҳида майдон талаб қилинмайди. Бу усулда экилган тут дарахтлари майдон ичидаги қишлоқ хўжалик экинларини совуқ уришдан, гармселдан сақлайди, пахта ва бошқа экинлар иқлимини яхшилашга имкон яратади, тутларни бақувват илдизлари ариқ ва зовур ёнбағрини емирилишдан сақлайди. Бошқа хил ихота дарахтлари сингари ўз танасидан ер ости сувларини буғлантириб, сизот сувлар сатҳини пасайтириш билан ерларнинг мелиоратив ҳолатини яхшилашга ёрдам беради. Бинобарин, шўрланиш ва ботқоқланишга қарши тут дарахтларининг аҳамияти катта.\nМахсус тутзорлар эса алоҳида ажратилган майдонларда ташкил этилади. Булар ўз навбатида, баланд танали ва бута шаклидаги тутзорларга бўлинади. Бундай тутзорларда тутларни экишдан тортиб, парвариш қилиш, баргини тайёрлаш, ташиш ва бошқа ишлар механизация йўли билан амалга оширилиши туфайли, қўл меҳнати кам ишлатилади, шу билан бирга харажат кам сарфланади. Баланд танали тутзорларга экилган кўчатларнинг яхши кўкариши, тез ҳосилга кириши ва кўп йиллар мобайнида мўл барг ҳосили олиниши учун ерни танлаш ва уни экишга тайёрлаш муҳим аҳамиятга эга. Баланд танали тутлардан плантация ташкил қилишда кўчат экиладиган жой ботқоқланмаган, шўрланмаган, ер ости сувлари сатҳи 1 м. дан пастда бўлиши, шағалли кам сув билан етарли таъминланган ерлар тутзорлар учун ниҳоятда қулай жой ҳисобланади.\nРеспубликамизда пилла хомашёси ва ипак маҳсулотларининг сифатини хориж маҳсулотлари билан рақобатлаша оладиган даражасига кўтаришимиз учун энг аввало бор тутзорларимизни сақлаб қолиш ва кўпайтириш ҳамда парвариш агротехнологияларига қатъий риоя қилишимиз лозим.\nТут дарахтларини кесилиши ҳудуд экологиясига жиддий зарар келтириши билан бирга пилла етиштириш ҳажмини кескин камайиб кетишига олиб келади.\nТут дарахтларини рухсатсиз кесиб ташлаш қатъиян тақиқланади ва қонунга хилоф иш ҳисобланади!\nЮқоридагиларни эътиборга олиб, тут дарахтларини асраб қолиш, пайхон қилиниши олдини олиш билан бирга, йўл ва дала четлари, ариқ бўйлари, ўта шўрланган, ҳосилдорлиги паст майдонлар атрофига шунингдек, аҳоли томорқа ерларига камида 2–3 тупдан шотут ва балхи тут кўчатларини экилиши мақсадга мувофиқдир.\nрўйҳатдан ўтганлар - ҳеч ким, меҳмонлар - 17


8-синф ўқувчиси фарзандли бўлди. Томонларнинг вояга етмаганлиги сабаб “иш” ёпиб юборилган (видео) - EFFECT.UZ\n8-синф ўқувчиси фарзандли бўлди. Томонларнинг вояга етмаганлиги сабаб “иш” ёпиб юборилган (видео)\n. 16:23 | 25.03.2021\nҚашқадарё вилояти Қамаши туманида жойлашган мактаб ўқувчиси C.C. 2019 йил 8-синфда ўқиётган пайтда тенгдоши Н.А.дан ҳомиладор бўлиб қолади. Орадан вақт ўтиб 2020 йил март ойида у қиз фарзандли бўлади, айни пайтда эса C.C. бир ёшга тўлган қизалоқни тарбиялмоқда. Бу ҳақида Nasafnews хабар бермоқда.\nМаълум бўлишича, туғилган боланинг отаси оиланинг яқин қариндоши бўлган.\n«2019 йил май ойида кўричак бўлдим. Ўша пайтлари бирга ўқийдиган тенгдошим Н. А. уйга овқат олиб келди. Кейин дарс қиламиз деб айтди. Кейин китоб олгани шкафни ёнига боргандим, оғзимни қоплаб, қўлимни қайтарди. Мени мажбурлаб, зўравонлик қилди. «Мен сени оламан, ҳеч кимга айтма, бўлмаса ўлдириб кетаман» деган таҳдид билан уйига кетди. Эртаси куни яна югуриб чопиб кириб келди. Мен қўрққанимдан деразадан қочмоқчи бўлгандим, мени оғзимни қопладида қўлимни қайтарди. Яна зўравонлик қилиб, мажбурлади. Ҳушимдан кетиб қолувдим, уйғонсам қўлимни ўқалаб ўтирган экан. Кейин яна «мен сени оламан, ҳеч кимга айтма, агар айтсанг ўлдириб кетаман, ҳеч ким билмайди, ўлигингни тополмайди» деб таҳдид қилиб қўрқитиб кетди»,- дейди қиз.\nС.С.нинг онаси З.Б. бу воқеалар содир бўлганида уйида бўлмаганини айтади. Маълум бўлишича, у турмуш ўртоғи ва қизлари билан далада бўлган\n“Мен уни ҳомиладорлигини ҳомила 7 ойлик бўлганда билдим. Қамаши тумани Ички ишларига мурожаат қилдик. Болани соғлиги учун жавоб берасизлар деб биз 2 ой даволатдик. Бола карантин вақтида туғилди. Ҳозирги кунда мен ички ишларга ва қатор ташкилотларга мурожаат қилиб чиқдим. Лекин болалар вояга етмаган деб биттаям чора кўрилмаган”, – дейди қизнинг онаси.\nБундан ташқари томонлар тортишувидан сўнг оталикни аниқлаш бўйича ДНК экспертизаси ҳам ўтказилган. Натижага 99 фоиз боланинг оталигини кўрсатган.\nМазкур ҳолат юзасидан журналистик суриштирув натижасига кўра Қамаши туман ИИБ ҳузуридаги тергов бўлими терговчиси А. Носиров вояга етмаган бола Н.А. жиноят содир қилган вақтида жиноий жавобгарликка тортиш мумкин бўлган ёшга тўлмаганлиги сабабли айблилик масаласи ҳал қилмасдан туриб жиноят иши тугатилганини маълум қилган.\nTeglar:Қамаши, Қашқадарё вилояти\nХорижликларни Россияга ишга жалб қилиш бўйича янги тартиб тасдиқланди


UzDaily.uz: Сенатда Алоҳида топшириқлар бўйича АҚШ элчиси билан учрашув бўлиб ўтди \nСенатда Алоҳида топшириқлар бўйича АҚШ элчиси билан учрашув бўлиб ўтди\n2018-й. 12-декабрь 23:04\nТошкент, Ўзбекистон (UzDaily.uz) -- 2018 йил 11 декабрь куни Сенатда Ўзбекистон Республикаси Олий Мажлиси Сенати Раисининг ўринбосари С.Артикованинг АҚШнинг одам савдоси мониторинги ва унга қарши курашиш соҳасидаги алоҳида топшириқлари бўйича элчиси Ж.Ричмонд билан учрашуви бўлиб ўтди. Бу ҳақда Ўзбекистон Республикаси Олий Мажлиси Сенатининг Ахборот хизмати хабар беради.\nУчрашувда томонлар мажбурий меҳнатнинг олдини олиш ва одам савдосига қарши курашиш юзасидан республикада кўрилаётган чора-тадбирларнинг муҳимлигини таъкидлади.\nҚайд этилганидек, АҚШ Ўзбекистонда олиб борилаётган ислоҳотларни, жумладан мажбурий меҳнатнинг барча шаклларига барҳам бериш ва одам савдосига қарши курашишда давлат ва нодавлат ташкилотлар вакиллари ҳамкорлигини мустаҳкамлаш борасидаги ҳаракатларни ижобий баҳоламоқда.\nТомонлар таъкидлаганидек, юртимизда олиб борилаётган ишлар Ўзбекистоннинг инсон ҳуқуқлари ва эркинликларини, шу жумладан фуқароларнинг кафолатланган меҳнат ҳуқуқларини тўлиқ таъминлашга содиқлигини намоён этмоқда. Мамлакатимизда АҚШ билан ҳамкорлик доирасида бу соҳада биргаликда саъй-ҳаракатлар олиб бораётгани ҳам буни тасдиқлайди.\nУчрашувда одам савдосига қарши курашиш масалаларига алоҳида тўхталиб ўтилди. Ушбу соҳада сусткашлик бутун дунёда кўплаб салбий оқибатларни келтириб чиқариши мумкинлиги таъкидланди. Жумладан, бу коррупцияни юзага келтиради, қонун устуворлигига путур етказади, фуқаролик жамиятининг пойдевори бўлган асосий қадриятларни барбод қилади. Шу муносабат билан мазкур йўналишда янги ёндашувларни қўллаш ва саъй-ҳаракатларни бирлаштириш муҳимлиги таъкидланди.\nШунингдек, томонлар ўзлари манфаатдор бўлган бошқа масалаларни ҳам муҳокама қилди.


ҚАЛБНИНГ АЛЛОҲГА БОҒЛАНИШИ – .:: Xadicha.uz\nҚАЛБНИНГ АЛЛОҲГА БОҒЛАНИШИ\nМўмин банда Аллоҳга шубҳасиз имон келтиради, У Зотнинг борлигига, бирлигига ишонади, қалбини Парвардигорига боғлайди, Ундан мадад сўрайди.\nҚуръони каримда қалбнинг Аллоҳга боғланиши ҳақида бир қанча оятлар келтирилган. Жумладан, Тағобун сурасининг 12-13-оятларида шундай дейилган: “Аллоҳга итоат этинг, Пайғамбарга бўйсунинг! Энди агар (итоатдан) бош тортсангиз, у ҳолда Пайғамбаримиз зиммасида (Бизнинг ваҳийларимизни) очиқ-равшан қилиб етказиш бор холос. Аллоҳдан ўзга ҳеч қандай тангри йўқ, фақат Унинг Ўзи бордир. Шундай экан, мўминлар (Ёлғиз) Аллоҳга таваккул қилсинлар!”\nРизқ берувчи, фойда улашувчи, ўлдирувчи, қайта тирилтирувчи Аллоҳ таолодан ўзга ибодатга муносиб зот йўқ. Аллоҳдан ўзга илоҳлар ботилдир, одамлар ўзлари ўйлаб топган нарсадир. Инсон мана шу ҳақиқатни англаб етса, турли хурофотлардан, ўзгаларга қул бўлишдан қутулади. Бу даражага етган инсон Аллоҳнинг Ўзигагина таваккул қилади, суянади. Аллоҳга таваккул қилган киши хотиржам бўлади, ҳеч нарсадан ҳадиксирамайди, Парвадигори ҳақида яхши гумон қилади. Таваккул имон ҳолатига боғлиқ: банда имони қанча мустаҳкам бўлса, Аллоҳга таваккули ҳам кучли бўлади.\nАллоҳ таоло шундай деган: “Албатта ўша (сизларни васвасага солмоқчи бўлган) шайтоннинг ўзидир. У сизларни ўзининг дўстларидан қўрқитмоқчи бўлади. Шундай экан, агар мўмин бўлсангиз, улардан қўрқманг, Мендан қўрқинг!” (Оли Имрон сураси, 175-оят).\nОятда айтилишича, шайтон мўминларни ўзининг мушрик дўстларидан қўрқитади, “Улар жуда кучли”, деб қалбларига ғулғула солади. Шундай экан, мўминлар шайтоннинг дўстларидан қўрқмасинлар. Чунки улар заифдир, ёрдамчилари йўқ. Агар ҳақиқатан мўмин бўлсалар, Аллоҳга таваккул қилсинлар, У Зотга илтижо этсинлар. Зеро, Аллоҳ мўминларга етарли ҳимоячи, нусрат беришга қодир Зотдир.\nМана шу оятда Аллоҳ таолодан қўрқиш вожиблигига ишора қилинмоқда. Зотан, бу имоннинг талабларидандир. Имонли инсон бошқалардан кўра Аллоҳдан қўрқади. Банданинг имони қанча кучли бўлса, Аллоҳга шунча кўп тақво қилади, У Зот ҳаром қилган ишлардан сақланади.\nАллоҳга ишонган, қалби У Зотга боғланган инсоннинг умиди ҳам кучли бўлади. Каломи мажидда шундай дейилган: “Ким Аллоҳга рўбарў бўлишдан умид қилса, албатта Аллоҳ (белгилаган мукофот ёки жазо) фурсати, шак-шубҳасиз, келувчидир. У Зот Эшитувчи, Билувчидир” (Анкабут сураси, 5-оят).\nҚайси бир банда ўлимдан кейин қайта тирилишга ишонса, Аллоҳ билан учрашганда мукофот олиш умидида бўлса, у ҳолда ўзига фойда келтирадиган амалларни, Парвардигорини рози қиладиган ишларни қилсин, Аллоҳни ғазаблантирадиган гуноҳлардан сақлансин. Чунки Аллоҳ ҳисоб-китоб учун белгилаб қўйган муддат яқинда келади. Бунга шубҳа йўқ. Аллоҳ бандаларнинг сўзларини эшитувчи, амалларини кўриб-билиб турувчи Зотдир.\nҚалбнинг Аллоҳга боғланиши воситаларидан яна бири муҳаббатдир. Зеро, Аллоҳни яхши кўрган инсон Парвардигорига қаттиқ боғланади. Аллоҳ таоло айтади: “Одамлар орасида шундай кимсалар бор, улар ўзгаларни Аллоҳга тенг билиб, уларни Аллоҳни севгандек севадилар. Имонли кишиларнинг Аллоҳга муҳаббатлари қаттиқроқдир…” (Бақара сураси, 165-оят).\nАллоҳнинг қудратига далолат қилувчи мўъжизалар келтирилса ҳам айрим кимсалар Аллоҳга шерик қиладилар, уларга сиғинадилар, бут-санамларни Аллоҳни яхши кўргандек севадилар (Ваҳоланки, Аллоҳнинг шериги йўқ, ўхшаши йўқ). Бироқ имонли зотлар Ёлғиз Аллоҳга ибодат қиладилар, Унга ихлос қўядилар, фақат Аллоҳни яхши кўрадилар. Мўминлар қалбидаги Аллоҳга нисбатан севги ҳар қандай муҳаббатдан кучлироқдир.\nАйрим одамлар “муҳаббат”га асир бўлади, “ўлдим-куйдим” деб фиғони фалакка етади. Шуни билинг, Аллоҳдан ўзга нарсаларни яхши кўриш қалбга азоб беради, кишини мушкул аҳволга солиб қўяди. Шаҳвоний ишқ-муҳаббатнинг давоси – қалбнинг Аллоҳга боғланиши. Қалби Парвардигорига боғланган, Аллоҳни яхши кўрган мухлис банда ҳавойи нарсаларга кўнгил қўймайди, ўткинчи севгидан кўра Парвардигори муҳаббатини афзал билади. Чирой, ҳирс, бойлик, мансаб-мартабага асосланган муҳаббат изтиробларидан қутулишнинг оддий йўли Аллоҳга қайтиш, Унга юзланиш, ихлос билан ибодат қилиш, Парвардигорини яхши кўришдир. Ким шундай мақомга кўтарилса, қалби хотиржам бўлади, икки дунё саодатига эришади.\nУламолар айтишича, қалбнинг Аллоҳдан бошқасига боғланиб қолиши энг катта мусибатдир. Зеро, ким ўзга нарсаларга суянса, Аллоҳ уни ўз ҳолига ташлаб қўяди, қаровсиз қолдиради. Бундай кимса Қудратли Аллоҳдан ўзгаларга кўнгил қўяди, улардан умид қилади, диққат-эътибори ожиз махлуқотларга қаратилади.\nШуни ёдда тутинг: кимда-ким Буюк Аллоҳга боғланмаса, Парвардигоридан узилади. Энди унинг ҳеч қандай ёрдамчиси, мадакори бўлмайди.\nКим Аллоҳдан ўзгасига боғланса, ўша киши ёки нарса сабабидан хорликка юз тутади. Кимки Аллоҳга боғланса, азиз, мукаррам бўлади. Аллоҳ уни ҳифзу ҳимоясида сақлайди.\nКим Аллоҳга боғланса, ҳожатларини Унга арз қилса, ишларини ишониб топширса, Аллоҳ унга кифоя қилади, тўғри йўлга бошлайди, ишларига ривож беради, уни Ўзига яқин қилади, мушкулини осон этади.\nАллоҳга боғланган банданинг икки қадами ерда бўлса ҳам қалби, руҳи Аллоҳ билан бўлади. У фақат Аллоҳдан қўрқади, фақат Аллоҳдан умид қилади, касб-корини сабаб деб билади, ризқни Аллоҳдан сўрайди. Бундай банда дори-дармон ичади, муолажа олади, шифокор кўригидан ўтади, бироқ шифони Аллоҳ беради, деб ишонади, моддий нарсаларга боғланиб қолмайди.\nҚалби Аллоҳга боғланган инсоннинг фикру хаёли Парвардигорида бўлади: Аллоҳ учун туради, Аллоҳ учун ўтиради, Аллоҳ учун гапиради. Унинг ҳаракати, жим туриши – барчаси Аллоҳ розилиги учун қилинади. Ким шундай мартабага кўтарилса, Аллоҳнинг муҳаббатига сазовор бўлади. Натижада Аллоҳнинг розилигига эришади. Хожасининг ризосига ноил бўлиш мўмин банда учун энг улуғ бахтдир.\n Манба: Шайх Муҳаммад Содиқ Муҳаммад Юсуф, “Руҳий тарбия”, 2-китоб.\nslayd М. Саиджалолова\t2020-07-16


«Бир шоир ҳақида қўшиқ…» | QISHLOQ HAYOTI\nФахри баланд, меҳри туганмас,\nБағрингда бир митти инсонман.\nТупроғингда улғайдимми бас,\nМен ҳам битта Ўзбекистонман.\nУшбу сатрлар муаллифи Чори Аваз ўзбек адабиётида ўз овозига эга бўлган истеъдодли шоирлардан эди. Афсуски, ижодкор айни ижодий кучга тўлган бир пайтда ҳаётдан кўз юмди.\nЧори Авазни таниган-билганлар камтарин, меҳнаткаш инсон сифатида хотирлашади. Унинг шеърларида туғилиб ўсган қишлоғи, касалманд онаси, ёру-дўстларига бўлган меҳр яққол сезилиб туради. “Бир шоир ҳақида қўшиқ” шеърида шундай сатрлар бор:\nБир шоир яшайди Тошкент шаҳрида,\nДоимо ўзининг устидан кулиб.\nҲар кун минг туғилиб, ҳар кун минг ўлиб.\nЧакки томар уйда яшар онаси.\nҒузор туманининг Тожик қишлоғида туғилиб ўсган шоир ўрта маълумот олиш учун туман марказига қатнади. Уйидан қирқ чақирим олисда бўлган манзилга қиш-қировли кунларда бориб-келиш катта муаммога айланарди. Лекинга ўқишга бўлган ҳавас, илмга ташналик бу муаммони писанд этмасликка ундарди. Ташқаридан қараганда, бошқа қишлоқлардан фарқ қилмайдиган Тожик қишлоғи шоир учун битмас-туганмас туйғулар манзили эди.\nТошкентдан “Тожик”ка ярим кунлик йўл,\nЭҳтирослар ичра кечади осон.\n(“Қишлоғим, мен сенга қайтяпман буткул,\nКўргим келаяпти Сизни, онажон”).\nТалабалик даври қийинчиликлари, сўнгра катта ҳаёт ташвишлари бошланди. Чори Аваз саломатлигидаги муаммолар боис, қолаверса, кекса онасига ғамхўрлик қилиш мақсадида Қарши шаҳридаги “Насаф” нашриётига ишга ўтди. Шоирнинг бу ердаги фаолияти ҳам самарали бўлди. У шеърлар ёзиш билан бирга адабиётшуносликда ҳам ўзини синаб кўрди. “Ўлим ишқ маликаси” деб номланган кичик тадқиқотида Абдулла Қодирийнинг “Ўткан кунлар” романи ҳақида ўзига хос фикрларни ўртага ташлади. “Қашқадарё” газетасида эълон қилинган ушбу тадқиқот нафақат олимлар, балки кенг омма ўртасида ҳам қизғин муҳокамаларга сабаб бўлди.\n…Афсуски, Чори Аваз ҳаётдан жуда эрта кетди. Унинг вафотидан ларзага тушган шоир Абдулла Орипов “Ҳеч кимнинг шогирди ўлмасин” дея марсия ёзди.\nЧори Аваздан “Тортилган камон”, “Уйғонишдан ўзга толе излама”, “Куз эртаси” номли шеърий китоблар мерос бўлиб қолди. Шоир вафотидан сўнг “Маънавият” нашриёти унинг сайланмасини нашрдан чиқарди. Шойим Бўтаев томонидан тўпланган сайланмага шоирнинг шеърлари, фин, япон ва бошқа халқлар адабиётидан қилган таржималари киритилган.\nБолалигидан китобларни севган ва уларни йиғишни хуш кўрган Чори Аваздан мўъжазгина кутубхона ёдгорлик бўлиб қолди. Муштипар она фарзандининг китобларини кўз қорачиғидек асраб-авайлади, сўнг ёшлар ўқисин учун Ғузор туманидаги 43-умумтаълим мактаби кутубхонасига тақдим этди. Мактаб кутубхонасининг алоҳида бўлимига “Чори Аваз кутубхонаси” деб ёзиб қўйилган. Ундан фойдаланган китобхонлар шоирни хотирлаб, ҳақига дуо қилишади.